text:
Республика башлығы UrbanБайрам ҡала төҙөлөшө форумы эксперттары менән осраштыФото: Андрей Старостин
Республика башлығы UrbanБайрам ҡала төҙөлөшө форумы эксперттары менән осрашты
Республика башлығы UrbanБайрам ҡала төҙөлөшө форумы эксперттары менән осраштыФото: Андрей Старостин
20 августа республика Йортонда Рөстәм Хәмитов UrbanБайрам икенсе ҡала төҙөлөшө форумы эксперттары менән эшлекле осрашыу үткәрҙе. Башҡортостан ҡалаларының стратегик үҫеше, сифатлы ҡала мөхитен булдырыу, транспорт системаһының һөҙөмтәлелеген арттырыу мәсьәләләре тикшерелде, тип хәбәр иттеләр төбәк башлығының матбуғат хеҙмәтенән.
— Республика етәксеһе вазифаһында эшләй башлағандан алып мин һәр ваҡыт кешеләрҙең йәшәү сифатын арттырыу темаһына иғтибар иттем, ул иһә эш хаҡын арттырыу, балалар баҡсаларында урындар булдырыу мәғәнәһендә генә түгел, ә кешеләребеҙ йәшәгән мөхит сифатына ла. Уның илдә лә, республикала һәм Өфөлә лә бик яҡшы булмауы күренеп тора ине. Ял итеү зоналары булмағанлыҡтан, ҡала мөхитенең кешеләргә бер туҡтауһыҙ баҫымы сәбәпле ҡала эсендә, хатта ҡасабала йөрөгөндә лә ҙур ҡыйынлыҡтар кисерәбеҙ, — тине Рөстәм Хәмитов.
Уның әйтеүе буйынса, «кешеләргә ял итергә, ғаилә менән ваҡыт уҙғарырға урындар юҡ».
— Әлбиттә, был граждандарҙы бик асыуландыра һәм һөҙөмтәлә насар хеҙмәт етештереүсәнлегенә килтерә. Был хаҡта күп һөйләргә була, әммә дуҫтарса, уңайлы ҡала мөхите властҡа йәки яҡшы эшләргә кәрәк тигән өндәүҙәргә ҡарағанда күберәк һөҙөмтә бирә, — тип билдәләне республика башлығы.


c: text/html

text:
Фото:
17 августа Өфөлә иң яҡшы юл-патруль хеҙмәте хеҙмәткәре билдәләнәсәк
Фото:
17-18 августа БР буйынса Эске эштәр министрлығының Юл хәрәкәте хәүефһеҙлеге дәүләт инспекцияһында «Юл хәрәкәте хәүефһеҙлеге дәүләт инспекцияһы юл-патруль хеҙмәтенең иң яҡшы хеҙмәткәре» бөтә Рәсәй конкурсының республика этабы үтәсәк.
Конкурстың баһалама ағзалары инспекторҙарҙың теоретик белемен, шулай уҡ практик һәм хәрби оҫталығын тикшерәсәк. Конкурста ҡатнашыуға 70 хеҙмәткәр заявка биргән, шуларҙың иң яҡшылары бөтә Рәсәй конкурсында республика данын яҡлаясаҡ.

robotstxt: allowed

filter: keep


text:
Төбәк аграрийҙары яҙғы сәсеүгә 245 мең тонна орлоҡ әҙерләгән
Киләһе яҙғы сәсеү эштәренә Башҡортостан аграрийҙары 245 мең тонна орлоҡ әҙерләгән, йәғни талап ителгән сәсеү материалы күләменең 83 процентын.
БР ауыл хужалығы министрлығының матбуғат хеҙмәтенән хәбәр итеүҙәренсә, республиканың 16 районында был бурыс тулыһынса үтәлгән. Саҡмағош районы игенселәре планды 61 процентҡа арттырып үтәгән.
Шул уҡ ваҡытта республиканың страховка фондына 19 мең тонна орлоҡ һалынған, был кәрәкле күләмдең 42 процентын тәшкил итә. Планды 10 район үтәгән.
Төбәктә шулай уҡ ужым иген культуралары орлоҡтарының күсмә фонды ла тулылана. Унда бөгөнгө көндә 42 мең тонна иген тупланған, планға ҡарата был 69 процент. Башҡортостандың 25 районында был эш тулыһынса башҡарылған, тип билдәләнеләр аграр ведомствоның матбуғат хеҙмәтенән.


text:
БДУ ректоры итеп Әхәт Мостафин һайландыФото: Олег Яровиков
БДУ ректоры итеп Әхәт Мостафин һайланды
БДУ ректоры итеп Әхәт Мостафин һайландыФото: Олег Яровиков
БДУ ректоры итеп химия фәндәре докторы, профессор, БР Фәндәр академияһының вице-президенты Әхәт Мостафин һайланды. Йәшерен тауыш биреү барышында уның кандидатураһы өсөн 83 тауыш бирелде. Уның оппоненты — вуздың хәҙерге ректоры Мөхәмәт Харрасов 69 тауыш йыйҙы.
Хәтерегеҙгә төшөрәбеҙ, 25 мартта Башҡорт дәүләт университетында юғары уҡыу йорто етәксеһен һайлай буйынса хеҙмәт коллективы конференцияһы үтте. Унда Башҡортостан Президенты Мортаза Рәхимов, Рәсәй мәғарифының Мәғариф учреждениелары идаралығы начальнигы Петр Анисимов, вуздың профессор-уҡытыусылар составы ҡатнашты.
Тауыштарҙы иҫәпләү тамамланғандан һуң һайланған ректор үҙенән алда эшләгән етәксегә эштәре өсөн рәхмәт белдерҙе. Әхәт Мостафин республиканың төп университетына етәкселек итеүҙе ышанып тапшырғандары өсөн уҡыу йорто коллективына ла рәхмәт һүҙҙәре әйтте.


text:
Башҡортостанда 50 йәштән өлкән заемсылар күбәйгән Фото: Олег Яровиков
Башҡортостанда 50 йәштән өлкән заемсылар күбәйгән
Башҡортостанда 50 йәштән өлкән заемсылар күбәйгән Фото: Олег Яровиков
ӨФӨ, 2016 йыл, 23 август. /«Башинформ» мәғлүмәт агентлығы, Олеся Серёгина/.
Башҡортостанда 50 йәштән өлкән заемсылар күбәйгән. Йыл башынан республикала был күрһәткес заемсыларҙың дөйөм һанынан 1,4 процент пунктынан 28 процентҡа тиклем артҡан. Был хаҡта кредит тарихының милли бюроһы хәбәр итә.
Алты төбәктән тыш, илдең барлыҡ субъекттарында ла тиерлек 50 йәштән өлкән заемсылар һаны артҡан. Айырыуса Чечен Республикаһында (35,3 процент), Тыва һәм Алтай республикаларында (34 процент һәм 33,7 процент). Ошо күрһәткес буйынса төбәктәрҙең дөйөм рейтингында Башҡортостан илдең 83 төбәге араһында бишенсе урын алған.


text:
22 ноябрҙә эш менән тәьмин итеү мәсьәләләре буйынса граждандар ҡабул итеү ойошторола
22 ноябрҙә РФ Президентының Башҡортостан Республикаһындағы йәмәғәт ҡабул итеү бүлмәһендә мәшғүллек хеҙмәтендә иҫәпкә ҡуйыу, хеҙмәт баҙарында һорау һәм тәҡдимдәр мәсьәләләре буйынса граждандар ҡабул итеү ойошторола.
Мөрәжәғәт итеүселәрҙе БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү идаралығы начальнигы урынбаҫары Рәзинә Насырова ҡабул итәсәк.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Фото:
Рөстәм Хәмитов Белорет ҡалаһында булды
Фото:
21 ғинуарҙа Башҡортостан Президенты Рөстәм Хәмитов эш сәфәре барышында Белорет ҡалаһында булды. Республика башлығы «Морат» тау саңғыһы үҙәгендә комплекстың инфраструктураһы менән танышты.
Бында биш тау саңғыһы трассаһы бар. Ҡунаҡхана бинаһы әле төҙөлөп бөтмәгән. Тау саңғыһы үҙәге нигеҙендә «Башҡортостан Республикаһының Тау саңғыһы спорты һәм сноуборд үҙәк клубы» дәүләт автономиялы учреждениеһы филиалы эшләп килһә лә, комплекс тау саңғыһы спортының һәм ҡышҡы туризмдың заманса үҫеш кимәленә тап килмәй.
Рөстәм Хәмитов «Морат» тау саңғыһы үҙәген үҫтереү буйынса кәңәшмә үткәрҙе, унда спорт комплексын тергеҙеү һәм 2015 йылға уны заманса стандарттарға тап килтереү кәрәклеге билдәләнде.
— Башҡортостан Республикаһында тау саңғыһы спортының элекке даны юғалды, — тине Рөстәм Хәмитов. – Шул уҡ ваҡытта беҙҙә спорт һәм туристик йүнәлештәрҙе үҫтереү өсөн бөтә мөмкинлектәр ҙә бар. Республика уңайлы тәбиғәт шарттарына эйә, беҙҙә тау саңғыһы спортының үҫеш тарихы, йолалары бар. Белоретта заманса тау саңғыһы үҙәге булдырылһа, ҡаланың инфраструктураһы үҫешәсәк, яңы ҡунаҡханалар төҙөләсәк.
Республика Президенты комплекстың инфраструктураһын үҫтереү өсөн шәхси капитал йәлеп итеү кәрәклегенә иғтибарын йүнәлтте. Шул уҡ ваҡытта республика трассаларға яһалма ҡар түшәү, уларҙы яҡтыртыу һәм яңы креслолы аҫылмалы юл төҙөү буйынса эштәрҙе үҙ өҫтөнә аласаҡ.
Ултырыш барышында Белоретта һәм Стәрлетамаҡта тау саңғыһы үҙәктәрен тергеҙеүҙең берҙәм заказсыһы функцияларын үҙ өҫтөнә аласаҡ структура булдырыу тураһында ҡарар ҡабул ителде. Был эш 2012 йыл дауамында йәйелдереләсәк.
Шул уҡ көндә Белореттың 400 шәхси йорт төҙөлөп ятҡан яңы биҫтәһендә Рөстәм Хәмитов 220 урынға иҫәпләнгән бассейнлы балалар баҡсаһы төҙөлөшө менән танышты.
Республика Президенты ҡалала нисә баланың мәктәпкәсә белем биреү учреждениеларына йөрөмәүе тураһында ҡыҙыҡһынды. Урындағы власть органдары вәкилдәре асыҡлауынса, Белорет районында – 1600, ә Белореттың үҙендә 800-гә яҡын сабый балалар баҡсаларына сиратта тора. Ағымдағы йылда был һәм шундай уҡ тағы бер балалар баҡсаһын файҙаланыуға тапшырыу мәктәпкәсә белем биреү учреждениеларында урындар етмәү мәсьәләһен икеләтә кәметәсәк.
Рөстәм Хәмитов шулай уҡ балалар баҡсаһына табан һуҙылған юлдарҙың ҡәнәғәтләндерерлек хәлдә булмауын билдәләне. Етәкселәр һүҙҙәренсә, биҫтәне төҙөкләндереү ағымдағы йылдың яҙына планлаштырыла.


text:
Фото:
Баш ҡалала «Мәғариф. Фән. Карьера» күргәҙмә-форумы асылды
Фото:
26 февралдә Өфөнөң «Нефтсе» мәҙәниәт һарайында XIII «Мәғариф. Фән. Карьера» күргәҙмәһе асылды.
Йылдан-йыл форумда ҡатнашыусылар һаны арта бара. Быйылғы күргәҙмәлә республиканың юғары һәм урта махсус уҡыу йорттары, башланғыс һөнәри белем биреү учреждениелары, кадрҙар үҙәктәре – йәмғеһе 100-ҙән ашыу уҡыу йорто, шулай уҡ Рәсәйҙең 16 төбәгенән 30-ға яҡын университет ҡатнаша.
— Бында мәғариф системаһының интеллектуаль продукты, университеттар һәм колледждар эшләнмәләре, уларҙың ҡаҙаныштары тәҡдим ителә. Күргәҙмәлә уҡыу йортоноң тарихы менән генә түгел, ә уның киләсәккә пландары менән дә таншырға мөмкин, — тине РФ Дәүләт Думаһының Мәғариф буйынса комитеты рәйесе Александр Дегтярев.
Форумдың эшлекле программаһы сараларға бай. Смотр сиктәрендә вакансиялар йәрминкәһе эшләйәсәк, йәштәр мәшғүллеге буйынса семинарҙар, оҫталыҡ дәрестәре үткәреләсәк, шулай уҡ Башҡортостанда тегелгән мәктәп формаларын күрһәтеү ойоштороласаҡ.
Күргәҙмәнең һуңғы көнөндә, 1 мартта, юғары, урта һәм башланғыс һөнәри белем биреү учреждениелары араһында үткәрелгән «Алтын өкө» конкурсында еңеүселәрҙе тәбрикләү тантанаһы үтә.


text:
Башҡортостан «Уңайлы мөхит» программаһына федераль бюджеттан 112,2 миллион һумдан ашыу аласаҡ
ӨФӨ, 2015 йыл, 15 май. /«Башинформ» мәғлүмәт агентлығы, Эльмира Сабирова/.
2015 йылда Башҡортостан «Уңайлы мөхит» программаһын ғәмәлгә ашырыу өсөн федераль бюджеттан 112 миллион 211,5 мең һум аласаҡ. Субсидия күләме Рәсәй Хөкүмәте бойороғо менән билдәләнгән. Министрҙар Кабинеты ҡарары менән 3 миллиард һумдан ашыу сумма Рәсәйҙең 71 субъекты араһында бүленәсәк. Башҡортостан — финанслау күләме буйынса тәүге бишәү исемлегендә. Дағстанға — 151,48 миллион һум, Ростов өлкәһенә — 148,1 миллион, Краснодар крайына — 147,1 миллион, Мәскәү өлкәһенә 126 миллион һум аҡса ҡаралған.
«Билдәләнгән аҡсаны алыу өсөн төбәк бюджетынан 30 проценттан да кәм булмаған күләмдә финанслау мөһим. Ағымдағы йылда республика 59359,5 мең һум бүләсәк», — тип аныҡлыҡ индерҙе Башҡортостан Хеҙмәт һәм халыҡты социаль яҡлау министрлығының матбуғат секретары Роза Кузьменко.


text:
"Применение новых технологий и инновационных методов при изучении башкирского языка"
Автор: Габбасов Рим Муллагалиевич Должность: учитель башкирского языка и литературы
Учебное заведение: МАОУ "СОШ №12 с УИОП"
Населённый пункт: город Стерлитамак, Республика Башкортостан
Наименование материала: Реферат
Тема: "Применение новых технологий и инновационных методов при изучении башкирского языка"
Дата публикации: 10.10.2015
Вернуться назад
Перейти в раздел
Текстовая часть публикации
Ғәббәсов Рим Муллағәли улы, Стәрлетамаҡ ҡалаһы 12-се урта мәктәбенең
башҡорт теле һәм әҙбиәте уҡытыусыһы
Башҡорт телен уҡытыуҙа яңы технологиялар, инновацион алымдар менән
эшләү
Мәктәп заман талаптарынан, тормош ритмынан артта ҡала алмай.
Башҡорт теле уҡытыусыһы башҡа фәндәр уҡытыусыларынан туған телен,
халҡының ғөрөф-ғәҙәттәрен, тарихын ихтирам иткән милли рухлы шәхес
тәрбиәләүе менән айырылыр тора, шуға ла ул заман менән бергә атларға
ғына тейеш түгел, алдараҡ та барырға тейеш.
Уҡытыусы профессияһы үҙенең тәбиғәте буйынса ижади профессия.
Уҡытыусы юғары педагогик культураға эйә булған кеше.
Туған тел, милләт, ил яҙмышы кеүек мөһим мәсьәләләр уның шәхесенә,
ижади эләә алыуына туранан-тура бәйләнгәлектән, башҡорт теле
уҡытыусыһы алдан күрә белеүсе, юл ярыусы, әйҙәүсе шәхес булырға
тейешлеге көн кеүек асыҡ. Башҡорт теленә өйрәтеүҙә иң мөһиме – уҡытыу
процесын дөрөҫ ойоштороу. Бер төрлө ялҡытҡыс дәрестәр үткәреп кенә
уҡыусыларҙа телгә ыңғай ҡараш та, ҡыҙыҡһыныу ҙа тәрбиәләп булмаә.
Заманында А.С.Пушкин “Каков век – таков человек” тигән (“Быуаты
ниндәй – кешеһе лә шундай”). Шуға ла
XXI быуат уҡытыусыһынан яңы
заманса технологиялар менән эш итеүҙе талап итә. Бының өсөн уҡытыуҙың
эффектив формаларын, метод һәм алыфмдарын эҙләргә, табырға,
уңышлыҡтарын практиға индерергә кәрәк.
Һуңғы йыцлдарҙа балаларҙың белем алыу активлығын үҫтереүгә
арналған системалар, технологиялар барлыҡҡа килде. Рәсәй Федерацияһы
мәктәптәрендә 50-нән ашыу яңы технологиялар һәм системалар ҡулланыла.
Бөгөнгө көндә донъя педагогикаһында ошондай технологиялар билдәле:
класс-дәрес системаһы, проблемалы уҡытыу, программалаштырылған
уҡытыу, дифференциациялы уҡытыу, уҡытыусылар “командаһы” менән
уҡытыу, мейе штурмы, уҡытыуҙың модуль-рейтинг технологияһы, терәк
конспект менән уҡытыу, коммуникатив метод һәм башҡалар.
Эш осоронда аҙмы-күпме тәжрибә туплана. Шуларҙың бер нисәһе менән
таныштырып үтмәксемен.
Мәғарифты модернизациялау сиктәрендә белем биреүҙе үҫтереүсе
уҡытыу системаһы торған һайын күберәк уҡытыусыларҙы йәлеп итә.
Үҫтереүсе уҡытыуҙың Занков, Эльконин-Давыдов исемдәре менән
йөрөтөлгән төрҙәре бар. Яңы материалды аңлатыр алдынан уҡытыусы
дәрескә маҡсат ҡуйып, проблемалы һорау бирә, ә дәрес
барышындауҡыусыдар ошо проблемалы һорау бирә, ә дәрес барышында
уҡыусылар ошо проблемалы һорауға яуап эҙләй. Дәресте шулай итеп ҡорорға
кәрәк: яңы материалды уҡыусы үҙе үҙләштерергә, үҙе үк ҡағиҙә сығарырға
тейеш. Ә инде һуңынан дәреслектәге ҡағиҙә менән сағыштырып үҙенең
дөрөҫ булыу йәки булмауын иҫбатлай. Уҡытыусы уҡыусыларға кәрәкле
йүнәлеш кенә бирә.
Үҫтереүсе уҡытыу системаһы башланғыс кластарҙа уҡыусыларҙы тиҙерәк
уҡырға өйрәтергә ярҙам итә. Балалар уҡый белмәһәләр ҙә, һүҙҙәргә фонетик
анализ яһайҙар, һүҙҙәрҙең схемаһын, моделен төшөрәләр, һүҙбәйләнештәр,
һөйләмдәр төҙөйҙәр, уларға “матур” һүҙҙәр өҫтәйҙәр. Был эш алымдары
уҡыусыларға телмәр матурлығын күрергә, уның ижади фекерләүен үҫтерергә
ярҙам итә.
Мәҫәлән, специфик өндәргә башланған бер нисә һүҙ әйтеп яҙҙырыла,
артабан уҡыусылар үҙҙәре ошо өнгә башланған һүҙҙәрҙе яҙыуҙы дауам итә.
Терәк сигналдар ярҙамында бирелгән диалогҡа таянып, яңы диалог төҙөү –
был да үҫтереүсе уҡытыуҙың бер төрө.
А.С.Границкая тарафынан эшләнгән адаптив система уҡытыусының
билдәле бер уҡыусы менән индивидуаль эш үткәреү принцибына ҡоролған.
Был осраҡта уҡыусыларҙы олимпиадаларға әҙерләгәндә был системаны
ҡулланыу отошло. Дәреслек материалы уҡыусының индивидуаль
сифаттарына яраҡлаштырыла.
Рус мәктәптәрендә башҡорт телен өйрәнеүҙә коммуникатив технология
ҡулланыла башланы. Ҡайһы бер балалар башҡорт телен аҙ белә йәки
бөтөнләй белмәй. Был осраҡта телдең теоретик нигеҙҙәрен уҡытыу
тураһында һүҙ алып барып булмай. Балаларҙы иң элек ошо телдә
һөйләгәнде, уҡығанды аңларға өйрәтергә кәрәк, шунан һуң ғына ошо телдә
һөйләшергә, уҡөырға, яҙырға өйрәтеү башлана.
Үҙ аллы эштең бер төрө булараҡ, адаптив системаның парҙар менән
эшләү, статистик, динамик, вариацион төрҙәре бар.
Статистик парҙар – бер парта артындағы ике уҡыусының эшмәкәрлеге.
Динамик, вариацион парҙар дүрт уҡыусының (аллы-артлы парталарҙа
ултырыусы) эше. Бындай эш алымы өй эшен тикшергәндә бик уңайлы.
Парҙар менән эште ойоштороу уҡыусыны үҙ фекерен әйтергә һәм яҡларға,
кешенең әйткәнен иғтибар менән тыңлап, уны баһаларға әкренләп өйрәтә
башлай. Коммуникатив технологияның төп маҡсаты – аралашырға ыңғаә
мотивация тыуҙырыу ярҙамында өйрәтеү. Уҡытыусы уҡыусыларҙа
ҡыҙыҡһыныу уятыуҙы нигеҙ итеп ала. Был технология беренсе планға
уҡыусыларҙы һөйләшергә өйрәтеүҙе ҡуя, теоретик белем аралашыу,
диалогик телмәр процесында үҙләштерелә. Мәҫәлән, 8 март етте. Иртән
әсәйеңде, өләсәйеңде нисек ҡотлайһың? Ниндәй тылсымлы һүҙҙәр
ҡулланаһың? Һәм башҡа темалар тәҡдим итергә мөмкин. Дәресте нығытыу
өлөшөндә үтелгән теманы нығытыу өсөн тест йә башҡа төрлө эштәр
башҡарырға мөмкин.
Штейнберг технологияһы ла бик яҡшы һөҙөмтәләр бирә. Ул уҡыусының
да уҡытыусының да ижади эшләүен талап итә. Грамматиканы үткәндә
Толомбаев Х.А., Алсынбаева Р.Р. тарафынан төҙөлгән координаталарҙы
ҡулланабыҙ. Әҙәбиәттән башҡорт халыҡ ижады темаһына һәр дәрескә
уҡыусылар менән координаталар төҙөргә була. Был һыҙмалар ижади
эшләргә, күп эш төрҙәрен ҡулланырға, телмәр үҫтерергә ярҙам итеү менән
бергә күп ҡабатлауҙан арындыра, ваҡытты экономиялай.
Блоктар менән уҡытыуҙың да үҙенсәлекле, файҙалы яҡтары байтаҡ:
уҡыусылар теоретик материалды тотошлай күҙ алдына килтерә һәм уның
элементтарын айырым-айырым тикшереү кәрәкмәй, күнегеүҙәр һәм ижади
эштәр үтәргә күберәк ваҡыт ҡала. Блоклап уҡытыу һүҙ төркөмдәрен
өйрәнгәндә бик уңайлы һәм кәрәкле. Сөнки ошо терәк-схемалар буйынса
белемдәрен артабан һүҙгә, һөйләмгә анализ яһағанда ла ҡулланалар.
Блоклап эшләүҙе уҡытыу процесының төрлө этапта, төрлө дәрестәрҙә
ҡулланырға була.
Мәктәптә Вольдорф педагогикаһы ла үҙ ҡулланылышын таба. Был алым
ирекле уҡытыуға ҡоролған. “Башҡорт фольклоры” түңәрәгендә уҡыусылар
ҙур теләк менән башҡорт халыҡ ижадын өйрәнәләр. Дәфтәрҙе ирекле биҙәү,
мәҫәлән, “Ҡояш” һанашмағын өйрәнгәндә ҡояш төшөрөү, йырҙар
өйрәнгәндә темаға ярашлы һүрәттәр төшөрөү бик оҡшай балаларға, башҡорт
халыҡ уйындарын өйрәнәдәр, сәхнәлә сығыштар яһайҙар. Уҡыусылар ижад
шатлығын кисерәләр.
Мәғлүмәт сараларҙан компьютер файҙаланыу, электрон дәреслектәр
ҡулланыу телмәр мәҙәниәтен үҫтереүҙә, башҡорт теленә ҡарата ҡыҙыҡһыныу
уятыуҙа мөһим роль уйнай. Презентация эшләү, мультимедиа проекттары
ярҙамында лекциялар үткәреү, компьютер ярҙамында иллюстратив
материалдар, дидактик карточкалар әҙерләү уҡыусыларҙың үҙ аллы эшләү
һәләтен үҫтерә, үҙ-үҙҙәренә ышаныс, белем алыуға ынтылыш тәрбиәләй.
Әлбиттә, яңы метод һәм технологияларҙы уҡытыусы
мөмкинселектәренән сығып ҡулланыла. Уларҙы ҡулланыу башҡорт телендә
матур итеп һөйләшергә өйрәтеүгә алып килергә тейеш. Сөнки беҙҙең
Башҡортостанда йәшәгән һәр кеше республикабыҙҙың дәүләт телен мотлаҡ
өйрәнергә, белергә бурыслы.


text:
Дмитрий Медведев РОСГОССТРАХ компанияһы коллективына рәхмәтен белдерҙе
Ил Президенты Дмитрий Медведев РОСГОССТРАХ компанияһы коллективына Рәсәйҙә страховкалау баҙарын булдырыуҙа һәм үҫтереүҙәге ҡаҙаныштары, шулай уҡ хеҙмәттә күрһәткән уңыштары өсөн рәхмәтен белдерҙе.
— Дәүләт башлығының рәхмәт һүҙҙәре – компанияның 100 мең кешенән тоған коллективының намыҫлы хеҙмәтенә юғары баһа, — тип билдәләне компания хеҙмәткәрҙәре. РОСГОССТРАХ бына инде нисә йыл дауамында миллионлаған рәсәйлеләрҙең мәнфәғәтен яҡлай, үҙҙәренең клиенттарының финанс именлеге һағында тора.
Дмитрий Медведев шулай уҡ РОСГОССТРАХ башлығы Данил Хачатуровҡа Почет грамотаһын тапшырҙы.
РОСГОССТРАХ компаниялар төркөмө президенты бындай юғары наградаға хеҙмәттә өлгәшкән уңыштары һәм күп йыллыҡ намыҫлы хеҙмәте өсөн лайыҡ булды.


text:
Республика Ҡурай байрамында ҡатнашыуға заявкалар ҡабул итеү дауам итә
13-14 сентябрҙә Октябрьский ҡалаһында үтәсәк республика Ҡурай байрамында ҡатнашыуға заявкалар ҡабул итеү дауам итә. Сара сиктәрендә ҡурайсылар һәм ҡурайсылар ансамблдәре бәйгеһе үтәсәк. Республика халыҡ ижады үҙәгенән хәбәр итеүҙәренсә, конкурста ҡатнашыусылар үҙҙәре башҡарған көйҙөң тарихын мотлаҡ белергә тейеш.
Сығыштарға танылған ҡурайсылар, сәнғәт оҫталары, ғалим-фольклорсылар, халыҡ ижады белгестәре, үткән конкурстарҙа Гран-при яулаусылар баһа бирәсәк.
Программала шулай уҡ ансамбль етәкселәре өсөн ижади лаборатория үткәреү ҡаралған.
Бәйгелә ҡатнашыу өсөн заявкаларҙы 8 сентябргә тиклем 450103, Өфө ҡалаһы, Зәйнәб Биишева урамы, 17/2 адресы буйынса Республика халыҡ ижады үҙәгенә ебәрергә кәрәк. Телефон/факс: 8 (347) 289-62-00.
Сараны ойоштороусылар булып БР Мәҙәниәт министрлығы, Республика халыҡ ижады үҙәге, Октябрьский ҡалаһы хакимиәте, БР Ҡурайсылар союзы сығыш яһай.
Ҡурайсылар бәйгеһе тәүге тапҡыр 2001 йылда үткәрелде. Йылдан йыл был мәҙәни проект киң популярлыҡ яулай бара. Тәүге конкурста 130 кеше ҡатнашһа, 2012 йылда ҡатнашыусылар һаны 270 кешегә етте.


text:
Баш ҡалала Көлкө көнө «Юморина» менән билдәләнәсәк
Көлкө көнөн республиканың Шаяндар һәм отҡорҙар клубы командалары «Юморина-2013» йәштәр фестивале менән билдәләйәсәк. Йәштәр фестиваленең гала-концерты «Иртәгәһе көнөбөҙҙө һаҡлайыҡ!» девизы аҫтында баш ҡаланың Конгресс-холында үтәсәк.
Конкурс һөҙөмтәләре буйынса Гран-при, беренсе, икенсе, өсөнсө урындар лауреаттары, иң яҡшы ир-егет ролен һәм ҡатын-ҡыҙ ролен башҡарыусылар, шулай уҡ иң яҡшы шаяртыу һәм иң яҡшы номер билдәләнәсәк.
Ойоштороусылар фекеренсә, фестиваль Башҡортостандың йәштәр коллективтары араһында дуҫтарса мөнәсбәттәр булдырырға, йәштәргә ижади һәләттәрен тормошҡа ашырырға мөмкинлек бирә.
«Юморина» 18.30 сәғәттә башлана.


text:
13 августа Башҡортостанда 13 урман янғыны теркәлде
Башҡортостанда янғын хәүефлелеге миҙгеле башланғандан алып дөйөм майҙаны 9790 гектарға тиң 505 урман янғыны теркәлгән.
Әлеге ваҡытта республикала 13 урында урман яна. Бөрйән, Белорет, Күгәрсен, Дыуан, Нуриман, Яңауыл һәм Өфө райондарында 300 гектар майҙанда урманды ут солғаған. Янғын һүндереүгә 270 кеше һәм 80 техника берәмеге йәлеп ителгән. Бар янғындар ҙа һүндерелеп бөтөп бара. Зыян күреүселәр юҡ һәм торама пункттарға хәүеф янамай.
БР Урман хужалығы министрлығының матбуғат хеҙмәте мәғлүмәте буйынса, техника бүлеп биреү һәм урындағы халыҡты йәлеп итеү буйынса муниципаль район хакимиәттәре һәм барлыҡ предприятиелар менән бәйләнеш булдырылған.
Алыҫ райондарға һәм барып етеүе ҡыйынлыҡ тыуҙырған урындарға «Өфө авиалиниялары» авиакомпанияһы» ябыҡ акционерҙар йәмғиәте ваҡытында самолет һәм вертолеттар бүлә.
19 тораҡ пункты һәм 163 ауыл тирәләй янғынды ситкә ебәреү өсөн соҡорҙар яһалған, уратып ер һөрөлгән.
Был көндәрҙә халыҡ менән урман массивтарына инеүҙе сикләү буйынса аңлатыу эштәре алып барыла. Транспорт сараларын урманға инеүҙән тыйыу тураһында аншлагтар һәм плакаттар яңыртылған. БР Урман хужалығы министрлығында һәм ведомствоға ҡараған учреждениеларҙа эш тәүлек әйләнәһенә һәм ялһыҙ режимда ойошторолған.


text:
Рөстәм Хәмитов муниципаль хеҙмәткәрҙәрҙе һөнәри байрамдары менән ҡотланы [ВИДЕО]Фото: Олег Яровиков
Рөстәм Хәмитов муниципаль хеҙмәткәрҙәрҙе һөнәри байрамдары менән ҡотланы [ВИДЕО]
Рөстәм Хәмитов муниципаль хеҙмәткәрҙәрҙе һөнәри байрамдары менән ҡотланы [ВИДЕО]Фото: Олег Яровиков
Быйыл, 21 апрелдә, Рәсәйҙә тәүгә Урындағы үҙидара көнө билдәләнә. Байрам алдынан Өфөлә республика муниципаль хеҙмәтенең иң яҡшы вәкилдәрен тәбрикләү тантанаһы үтте. Сарала Башҡортостан Президенты Рөстәм Хәмитов ҡатнашты.
— Бөгөн беҙ власты децентрализациялау сәйәсәтен алып барабыҙ. Ҡарарҙар ҡабул итеү, йәшәү сифаты өсөн яуап биреү үҙәге урындағы кимәлгә күсә. Һәм был мөһим процеста урындағы үҙидараға ҙур әһәмиәт бирелә. Ул халыҡ власы принциптарын нығытыуға булышлыҡ иткән төп институтҡа әүерелергә тейеш, — тип мөрәжәғәт итте республика муниципалитеттары вәкилдәренә Башҡортостан Президенты.
Шул уҡ ваҡытта төбәк башлығы үҙгәрештәр индереүҙең еңел процесс булмауын билдәләне.
— Власть – ул аҡса һәм начальник креслоһы ғына түгел. Тәү сиратта, ул яуаплылыҡ та. Иң мөһиме – халыҡ алдына яуаплылыҡ тойоу, — тине Рөстәм Хәмитов. Уның һүҙҙәренсә, властың бурысы – граждандарға был тормошта үҙҙәрен табырға ярҙам итеү, әүҙемдәргә ҡамасауламау, көсһөҙҙәргә ярҙам күрһәтеү.
Башҡортостан Президенты Урындағы үҙидара көнөнөң барлыҡҡа килеү тарихын иҫкә төшөрҙө. 1785 йылдың был көнөндә Екатерина II тарафынан «Ҡалаларға хоҡуҡ грамотаһы» раҫланған. Әлеге Грамота Рәсәйҙә урындағы үҙидара тураһындағы ҡануниәткә нигеҙ һалған да инде.
Президент билдәләүенсә, урындағы үҙидара халыҡҡа иң яҡын торған власть кимәле генә түгел, ә халыҡ власының үҙе булырға тейеш. Урындағы мәсьәләләрҙе хәл итеүҙә реаль вәкәләттәргә һәм ресурстарға эйә булырға тейеш.
Әлегә урындағы үҙидараның барлыҡ мөмкинлектәренән файҙаланабыҙ, иҡтисадты үҫтереү, муниципалитеттарҙа йәшәү сифатын яҡшыртыу алымдарын тулыһынса ҡулланабыҙ, тип әйтә алмайбыҙ, тине төбәк башлығы. Уның һүҙҙәренсә, бында бергәләп эш алып барырға кәрәк.
Бөгөнгө көндә республиканың урындағы үҙидара органдарында һигеҙ меңдән ашыу муниципаль хеҙмәткәр эшләй. Депутаттар корпусында туғыҙ меңдән ашыу кеше иҫәпләнә. Тиҫтәләгән мең кеше муниципаль учреждение һәм предприятиеларҙа эшләй.
Башҡортостан Президенты уңышлы эшләгән бер нисә етәксенең исемен атаны. Улар иҫәбендә – Мәүҙиғә Баймөхәмәтова, Рәйсә Сатаева, Светлана Чугунова, Айрат Сәфиуллин, Рәмзиә Вәлиева, Наил Хәлиуллин. Иң яҡшы урындағы үҙидара хеҙмәткәрҙәренә Рөстәм Хәмитов республиканың дәүләт наградаларын тапшырҙы.


text:
Дыуан районы «Мәҙәни баш ҡала» эстафетаһын ҡабул итергә әҙерләнә
Муниципаль берәмектәр араһында «Башҡортостандың мәҙәни баш ҡалаһы» республика марафоны үҙ темптарын тиҙләтә. 26 апрелдә Мәсетле районынан эстафетаны Дыуан районы ҡабул итәсәк. Иҫегеҙгә төшөрәбеҙ, марафон Рәсәйҙә һәм Башҡортостанда Мәҙәниәт йылына арналған.
Дыуан районы мәҙәниәт бүлеге начальнигы Альфред Зиннуров әйтеүенсә, байрам сараларына старт 26 апрелдә 15 сәғәт 30 минутта биреләсәк һәм май уртаһына тиклем дауам итәсәк. Ауылдарҙа эстәлеге буйынса ҡыҙыҡлы һәм бай программалар әҙерләнә.
Дыуан ерендә марафондың төп ваҡиғаһы «Талант һәм илһам» мәҙәниәт учреждениеларының ижади коллективтары араһында художество үҙешмәкәрлек гала-концерты булып торасаҡ, ул Мәсәғүт ауылының Мәҙәниәт йортонда үтәсәк.
27 апрелдә Дыуан ауылы мәҙәниәт йортонда «Таланттар йәрминкәһе» халыҡ ижады күргәҙмәһе асыласаҡ.
28 апрелдә Мәсәғүт ауыл-ара киновидео селтәре район халҡына һәм абруйлы ҡунаҡтарға «Дыуан ере самородоктары» фильмын күрһәтәсәк, ә спорт мәктәбендә чемпиондар балы уҙасаҡ.
30 апрелдә район мәҙәниәт һарайында Балалар музыка мәктәбе «сәнғәт мөғжизәләрҙе тыуҙыра» программаһын әҙерләй.
1 майҙа спорт мәктәбе еңел атлетика эстафетаһын ойоштора, ә Таҙтүбә ауыл мәҙәниәт йорто ауыл халҡына «Совет кинолары йырҙары» ретро-программаһын тәҡдим итәсәк. Ярославка ауылы мәҙәниәт йортонда яҙ һәм хеҙмәт байрамын «Ритм» бейеү төркөмөнөң концерты менән билдәләйәсәктәр.
6 майҙа Иҫке Хәлил ауылы мәҙәниәт үҙәгендә «Шәжәрә» байрамында райондың ҡыҙыҡлы ғаиләләренең шәжәрәләре менән танышырға мөмкин буласаҡ.
Еңеү байрамына Озеро ауылы мәҙәниәт йортонда «Йыр ҙа һуғышты» әҙәби-музыка сәғәте һәм район еңел атлетика йүгереүе арнала.
12 майҙа Михайловка ауылы мәҙәниәт йорто «Урыҫ халыҡ мәҙәниәте: сығанаҡтары» байрамына саҡыра. 14 майҙа Мәтәле ауылы мәҙәниәт йортонда художество үҙешмәкәрлеге хеҙмәткәрҙәренә һәм ҡатнашыусыларына арналған «Кешеләргә шатлыҡ өләшәбеҙ» сараһы үтәсәк.
Рухтин ауылы мәҙәниәт йорто 15 майҙа «Тормош буйлап мәҙәниәт менән» осрашыу кисәһен ойоштороу менән марафон программаһына үҙ өлөшөн индерәсәк. 15 майҙа «Урал-Тау» ауыл хужалығы предприятиеһы ауыл хужалығы хеҙмәткәрҙәре өсөн концерт уҙғарасаҡ.
16 майҙа дыуандар штандартты Әбйәлил районына тапшырасаҡ.


text:
Америка Ҡушма Штаттарында башҡорт драматургы Азат Абдуллиндың пьесаһы буйынса ҡуйылған спектакль уңышлы үтте
ӨФӨ, 2014 йыл, 25 декабрь. /«Башинформ» мәғлүмәт агентлығы, Алик Шакиров/.
Кесаҙна Евгений Вахтангов исемендәге Мәскәү дәүләт академия театры Америка Ҡушма Штаттарында гостролдә булып ҡайтты. Улар башҡорт драматургы, Башҡортостандың халыҡ яҙыусыһы Азат Абдуллиндың «Раббым баҡсаһы» спектаклен сәхнәгә ҡуйҙы. Был хаҡта «Башинформ» агентлығына пьесаның авторы Азат Абдуллин хәбәр итте, ул үҙе лә театр труппаһы менән гастролдә булды.
— Америка Ҡушма Штаттарында Азат Абдуллиндың «Раббым баҡсаһы» пьесаһы буйынса ҡуйылған спектакль менән уңышлы сығыш яһаныҡ, — тип һөйләне Вахтангов театры директоры урынбаҫары Григорий Пумашев. — Спектаклде Нью-Йорк, Вашингтон, Филадельфия, Бостон, Чикаго ҡалаларында күрһәттек. «Раббым баҡсаһы»н бөтә ерҙә һоҡланып ҡабул иттеләр, алҡыштар ҙа, күҙ йәштәре лә булды. Пьесала Рәсәйҙән сит илгә эмиграцияланған балет артисы Рудольф Нуриев хаҡында һүҙ бара. Тамашасылар ҙа, артистар ҙа ҡәнәғәт ҡалды. Беҙҙе йәнә Америкаға гастролгә саҡырҙылар. Ризалашырбыҙ тип уйлайбыҙ. Күп тапҡыр АҠШ-та гастролдәрҙә булдыҡ, әммә был юлы «Раббым баҡсаһы» спектакле менән ҙур уңышҡа ирештек. Был театрҙың уңышы, пьеса авторы, яҡташығыҙ Азат Абдуллиндың еңеүе.
Хәтерегеҙгә төшөрәбеҙ, 2013 йылдың февралендә Роман Витюк театрының гастролдәре үтте, унда Азат Абдуллиндың «Раббым баҡсаһы» спектакле күрһәтелде.


text:
Өфөлә берәҙәк хайуандар өсөн приют төҙөлә
Өфө хакимиәтендә ҡала сүплеге биләмәһендә берәҙәк хайуандар өсөн приют булдырыу мәсьәләһе тикшерелә.
Ҡала мэрияһында үткән матбуғат конференцияһында хакимиәт башлығының беренсе урынбаҫары Владимир Дмитрюктың хәбәр итеүенсә, бөгөн ҡалала 20 мең самаһы берәҙәк эт булыуы билдәле. «Ҡаланы таҙартыу буйынса махсус автохужалыҡ» муниципаль унитар предприятиеһы хеҙмәткәрҙәре менән йыл һайын 15 меңләп хайуан тотола һәм юҡ ителә. Әлеге ваҡытта ҡала сүплеге биләмәһендә йылытылған модуль төҙөү мәсьәләһе ҡарала. Бинаға коммуникациялар һуҙылған, электр уты бар, территорияһы төҙөкләндерелгән. Мэрия вәкилдәре, был приют быйыл уҡ сафҡа индереләсәк, тип ышана.
Шул уҡ ваҡытта, әүәлерәк «Изгелек» фондына Новоалександровка ҡасабаһындағы бина һәм ер участкаһы бирелгәйне. «Башинформ» агентлығына фонд директоры Земфира Ғәлләмованың хәбәр итеүенсә, буласаҡ приют биләмәһендә ремонт һәм төҙөкләндереү эштәре дауам итә. 930 квадрат метрлыҡ бинаның ҡыйығын ябырға, ишек һәм тәҙрәләр ҡуйырға кәрәк. Шулай уҡ һыу, йылылыҡ һәм электр уты үткәреү, территорияһын кәртәләү талап ителә.


text:
Мәскәү һабантуйында ҡатнашыусыларға башҡорт халҡының ғәҙәти көнкүреше күрһәтелә Фото: Олег Яровиков
Мәскәү һабантуйында ҡатнашыусыларға башҡорт халҡының ғәҙәти көнкүреше күрһәтелә
Мәскәү һабантуйында ҡатнашыусыларға башҡорт халҡының ғәҙәти көнкүреше күрһәтелә Фото: Олег Яровиков
ӨФӨ, 2016 йыл, 29 июнь. /«Башинформ» мәғлүмәт агентлығы, Гөлсәсәк Ханнанова/.
17 июлдә Мәскәүҙең «Коломенское» музей-ҡурсаулығында һабантуй үткәрелә. Байрамды ойоштороусылар булып Татарстандың Рәсәйҙәге Тулы хоҡуҡлы вәкиллеге, Башҡортостандың Рәсәй Президенты ҡарамағындағы Тулы хоҡуҡлы вәкиллеге, «Мәскәү татарҙарының милли-мәҙәни автономияһы», «Башҡортостан яҡташлығы» төбәк йәмәғәтселек ойошмалары сығыш яһай. Һабантуй Мәскәүҙең Милли сәйәсәт, төбәк-ара бәйләнештәр һәм туризм департаменты ярҙамында уҙғарыла.
Быйыл һабантуйҙа мәскәүҙәргә һәм ҡала ҡунаҡтарына мауыҡтырғыс саралар тәҡдим ителә. Спорт һәм халыҡ уйындарында, милли көрәштә ҡатнашырға, Башҡортостан, Татарстан артистарының, ижади коллективтарҙың сығыштарын ҡарарға мөмкин. Ҡырым татарҙары һәм нуғайҙар ҙа үҙҙәренең тарихы, мәҙәниәте, ғөрөф-ғәҙәттәре менән таныштырасаҡ. Асыҡ һауалағы этнографик күргәҙмәлә байрам ҡунаҡтары башҡорт һәм татар ауылдары буйлап йөрөй, ике туғандаш халыҡтың тарихы, мәҙәниәте, көнкүреше менән таныша һәм милли аш-һыуҙы тәмләп ҡарай ала. Сувенирҙар, халыҡ кәсептәре әйберҙәрен һәм милли нәшриәттәрҙә донъя күргән китаптар һатыу ойошторола.
Быйыл Мәскәү һабантуйында Башҡортостандан Илеш һәм Саҡмағош райондары ҡатнаша. Һабантуй иртәнге сәғәт 11-ҙән киске 9-ға тиклем дауам итә. Сараны рәсми асыу тантанаһы көндөҙгө сәғәт 1-гә билдәләнгән. «Коломенское» музей-ҡурсаулығының адресы: Мәскәү ҡалаһы, Андропов проспекты, 39-сы йорт, «Коломенская» станцияһы. Инеү ирекле.


text:
Башҡортостан бизнесмендары Төркиәлә Рәсәй туристары өсөн кеүәҫ етештерә
Анталия ҡалаһында (Төркиә) халыҡ-ара эсемлектәр күргәҙмәһе үтте, унда Башҡортостандың «Учалы-һөт» компанияһы ла ҡатнашты. Ул Анталияла кеүәҫ етештереү менән шөғөлләнә.
2011 йылда Анталияла «Квас Гыда Л.Т.Д.Шти» компанияһы эшләй башланы, эшмәкәрлегенең төп йүнәлеше – эсемлектәр етештереү.
— Төркиә Республикаһында «Квас Гыда» компанияһының кеүәҫ һәм лимонад етештереүе Башҡортостан менән Төркиә араһындағы ике яҡ өсөн дә файҙалы хеҙмәттәшлектең матур өлгөһө булып тора. Продукцияны нигеҙҙә Анталия курорттарында ял итеүсе Рәсәй туристары һатып ала, — тип хәбәр итте «Башинформ» агентлығына Башҡортостандың Төркиәләге вәкиле Каншаубий Мизиев.
Анталияла алкоголһеҙ эсемлектәргә ҡунаҡханалар, ресторандар һәм кафелар заказ бирә. Етештереү күләме ағымдағы йылда 6000 тонна тәшкил итергә тейеш. 2014 йылда кеүәҫ һәм лимонад етештереү күләме 50000 тоннаға етәсәк, тип көтөлә.


text:
Өфөлә Башҡорт ҡатын-ҡыҙҙары йәмғиәтенең эш тәжрибәһе тикшерәлә
Башҡортостандың баш ҡалаһында Башҡорт ҡатын-ҡыҙҙары йәмғиәтенең өсөнсө конференцияһы эшен дауам итә. Съезда ҡатнашыусылар иҫәбендә — Башҡортостандың хеҙмәт һәм халыҡты социаль яҡлау министры Ленара Иванова. Министр фекеренсә, бындай форумдар үткәреүҙең актуаллеген баһалап бөткөһөҙ.
— Башҡорт, татар, урыҫ ҡатындары һәр ваҡыт изгелек һәм ғәҙеллек таратыусы булған һәм булып ҡала. Көстәрҙе туплап, улар күп нәмәгә өлгәшә ала, — тип иҫәпләй Ленара Иванова. – Матур башланғыстарҙы ғәмәлгә ашырған Башҡорт ҡатын-ҡыҙҙары йәмғиәте тап ошоно күрһәтә лә инде. Күпселек был башланғыстар Рәсәй кимәлендә танылыу тапты. Шәхсән минең өсөн «Айыҡ ауыл» проекты үрнәк булырлыҡ, хеҙмәттәштәрҙең белеп башҡарған тәрбиәүи эше арҡаһында тоташ ауылдар эскелектән баш тартты. Быны йәмғиәт мәнфәғәте өсөн эшләүҙә ысын күрһәткестәргә һанайым. Анатоль Франстың киләһе һүҙҙәре бар: «Ҡатын-ҡыҙ – ирҙәрҙе тәрбиәләүсе бөйөк зат». Башҡорт ҡатын-ҡыҙҙарына был миссия яҡшы таныш, тип уйлайым.


text:
29 декабрҙә Өфөлә «Йәш ғалимдарға комплекслы ярҙам – Башҡортостандың инновацион үҫешенә нигеҙ» түңәрәк өҫтәле үтәсәк
29 декабрҙә Өфөлә «Йәш ғалимдарға комплекслы ярҙам – Башҡортостандың инновацион үҫешенә нигеҙ» түңәрәк өҫтәле үтәсәк. Уны ойоштороусылар булып БР Дәүләт Йыйылышы – Ҡоролтай депутаттары ярҙамында БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы һәм Рәсәй йәш ғалимдар союзының Башҡортостан Республикаһындағы төбәк бүлексәһе сығыш яһаны.
Түңәрәк өҫтәл БР Дәүләт Йыйылышы – Ҡоролтайҙың конференциялар залында үтәсәк (Өфө, Зәки Вәлиди урамы, 40-сы йорт). Башлана — 15 сәғәттә.


text:
Акаси-Кайкё
Ака́си-Кайкё (япон. 明石海峡大橋) — Японияла аҫылма күпер, Авадзи утрауындағы Авадзи ҡалаһын һәм Хонсю утрауындағы Кобе ҡалаһын Акасы боғаҙы аша таташтыра. Донъяла иң оҙон аҫылма күпер: пилон бейеклеге 298 метр була, тулы оҙонлоҡ — 3911 метр.
Күпер менән бәйле рекордтар[үҙгәртергә | вики-тексты үҙгәртергә]
- Гиннесстың рекордтар китабына күпер ике тапҡып керә: иң бейек аҫылма күпер һәм иң бейек күпер булараҡ, уның пилон бейеклеге 298 м, йәғни 90 ҡатлы йорттан бейегерәк. Һуңынан виадук Мийо күпере уны бейеклеге буйынса уҙып китә.
- Әгәр Акаси-Кайкё күперен тартып торған ҡорос сымдарҙы (диаметры 5,23 мм) һуҙһаң, Ер шарын ете тапҡыр уратып алырға була.


text:
Фото:
Немец һәм швейцар компаниялары хеҙмәттәшлек итергә әҙер
Фото:
Шаршамбы Башҡортостан Президенты Рөстәм Хәмитов Республика Йортонда Германияның «Веземанн Интернациональ» компанияһы ойоштороусыһы һәм генераль директоры Эвальд Веземанн һәм «PLURIMACOAG» (Швейцария) инвестиция компанияһы вәкиле Виктор Даниленко менән осрашты. Бында немец һәм швейцар бизнесмендарының Башҡортостанда индерергә әҙерләнгән өс ҙур инвестиция проекты тураһында һүҙ алып барылды.
«Веземанн Интернациональ» («Wezemann international GmbH») компанияһы Башҡортостанда ҙур йылылыҡ һәм энергогенерация ҡеүәттәре төҙөүҙе, ҡала ҡаҙанлыҡтарын реконструкциялау һәм хеҙмәтләндереүҙе юлға һалырға әҙер. Был компанияның тағы бер проекты, өр-яңы технологияларҙы файҙаланып, көнкүреш һәм сәнәғәт ҡалдыҡтарын сәғәтенә 5 000 литрға тиклем күләм менән дизель яғыулығына әйләндерергә булышлыҡ итеүсе ҙур сүп-сар эшкәртеү предприятиеһы төҙөүгә ҡағыла. Был ике проекттың һәр береһе буйынса инвестициялар 100 000 000 евро самаһы тәшкил итеүе ихтимал.
«PLURIMACOAG» компанияһы Инйәр районында туристик-рекреацион зона төҙөү менән шөғөлләнә ала. Бынан тыш, был компания республикаға төбәк өсөн мөһим булған проекттарҙы финанслау өсөн инвестиция фонды («Сколково» Үҫеш фонды өлгөһөндә) ойоштороуҙа булышлыҡ итә ала.
Республика Президенты бөтә өс проектты бик ыңғай баһаланы. Рөстәм Хәмитов, Башҡортостанға төбәк иҡтисадын һәм социаль өлкәһен үҫтереү өсөн өҫтөнлөклө проекттарҙы тормошҡа ашырыуҙа республикаға ярҙам итерлек бындай ҙур һәм ышаныслы инвесторҙар кәрәк, тип билдәләне.
Германия һәм Швейцария компаниялары вәкилдәре республика ер бүлеү, бөтә мәсьәләләрҙе тейешле структуралар, шул иҫәптән федераль структуралар менән яраштырыу менән бәйле бөтә мәсьәләләрҙе хәл иткәс тә эште башларға әҙер булыуҙарын билдәләне. Яҡын араларҙа уҡ Башҡортостанға немец белгестәре килеп, бөтә эш нескәлектәрен урында ҡарап эшкәртеүҙәре мөмкин.


text:
Күмертау йәштәрен 16 сентябрҙә вакансиялар йәрминкәһендә көтәләр
Эш урындары вакансиялары йәрминкәһе Күмертауҙа 16 сентябрҙә «Дуҫлыҡ» мәҙәни-методик үҙәгендә үтәсәк. Ул «Йәштәргә — эш!» республика йәштәр акцияһы сиктәрендә үткәрелә. Сараны ойоштороусылар булып ҡаланың Халыҡ мәшғүллеге үҙәге, Күмертау хакимиәтенең йәштәр эштәре буйынса комитеты, көньяҡ-көнбайыш төбәктең республика йәштәр мәғлүмәт үҙәге филиалы, «Аҫыл таштар» йәштәр-үҫмерҙәр үҙәге сығыш яһай.
Йәрминкәлә эш урындарын предприятиелар, ойошмалар, учреждениелар, шәхси эшҡыуарҙар тәҡдим итәсәк. Сара барышында теләге булғандарға Социаль-психологик ярҙам үҙәге белгестәрендә тест үтергә һәм квалификациялы консультация алырға мөмкинлек буласаҡ. Шулай уҡ йәштәр республика вакант урындар банкынан мәғлүмәт ала аласаҡ .


text:
Баш ҡалала танылған хореограф Юрий Григорович тағы ла бер балет ҡуясаҡ
ӨФӨ, 2016 йыл, 28 март. /«Башинформ» мәғлүмәт агентлығы, Ләйлә Аралбаева/.
Башҡорт дәүләт опера һәм балет театрында Ариф Меликовтың «Мөхәббәт хаҡында легенда» балеты ҡуйыла. Проект Башҡортостан Башлығының 9 миллион һумлыҡ грантына лайыҡ булды. Спектакль танылған хореограф Юрий Григоровичтың Өфө театрындағы етенсе эше буласаҡ. Репетициялар май айында уҡ башлана. Премьера 29-30 октябргә билдәләнгән.
«Юрий Николаевичты беҙҙең республика менән күптәнге дуҫлыҡ ептәре бәйләй. Ул театрыбыҙҙа байтаҡ әҫәрҙәр сәхнәләштергән. Тиҙҙән балет коллекцияһында йәнә бер ынйы барлыҡҡа киләсәк, — тип хәбәр итте театрҙың генераль директоры Ильмар Әлмөхәмәтов. — Алда беҙҙе етди эш көтә».
«Мөхәббәт хаҡында легенда» — Ариф Меликовтың «Фәрхәд һәм Ширин» драмаһы буйынса Назым Хикмәт либреттоһына яҙған балеты. Премьераһы 1961 йылдың 23 мартында Киров исемендәге Ленинград опера һәм балет театрында (Мария театры) була. Балет Рәсәйҙең һәм донъяның бик күп театрҙарында ҡуйылған.


text:
Аралашсыһыҙ һөт һатыу файҙалыраҡ
Благовещен районының ауыл хужалығы кооперативтарында килем алыуҙың төп сығанағы — һөт етештереү. Әммә бөгөн ҡайһы бер һөт заводтары тәҡдим иткән уны һатып алыу хаҡы юғары түгел. Тимәк, хужалыҡтың табышы ла ҙур түгел.
Шуға күрә ауыл хужалығы предприятиеларына етештерелгән продукцияны һатыуҙың файҙалыраҡ юлдарын эҙләргә тура килә. Берәүҙәр ауыл халҡы өсөн отошло хаҡ буйынса һөт һатып алыусы эшкәртеүселәр таба, икенселәр уны аралашсыһыҙ туранан-тура һата. Благовещендың "Панорама" гәзите ошондай бер хужалыҡ тураһында һөйләй.
Нисәнсе йыл инде Благовещен ҡалаһына "Новатор" ауыл хужалығы кооперативы һатыуға һөт килтерә, уны ҡала халҡына "Настена" магазинынан алыҫ түгел һөт машинаһынан һата.
— Төп һатып алыусылар — пенсионерҙар һәм йәш әсәйҙәр, — ти үҙе водитель дә, һатыусы ла булып эшләгән Борис Светлаков. — Иртәнсәк үк яңы һөт килтереүҙе көтөп тороусы даими клиенттарыбыҙ бар. Бер литры 15 һум тора. Был ҡиммәт түгел, тип уйлайым, етмәһә, беҙҙең продуктыбыҙ бер ниндәй ҡушымтаһыҙ, тәбиғи һөт. Элек билдәле бер көндәрҙә килә торғайныҡ, был яғына көн дә йөрөйәсәкбеҙ.


text:
13 сентябрҙә Башҡортостанда муниципаль һайлауҙар үтте Фото: Андрей Старостин
13 сентябрҙә Башҡортостанда муниципаль һайлауҙар үтте
13 сентябрҙә Башҡортостанда муниципаль һайлауҙар үтте Фото: Андрей Старостин
ӨФӨ, 2015 йыл, 14 сентябрь. /«Башинформ» мәғлүмәт агентлығы, Ғәлиә Нәбиева/.
Киске сәғәт 8-гә исемлеккә индерелгән һайлаусыларҙың 73,3 проценты гражданлыҡ бурысын үтәгәйне. Республиканың Үҙәк һайлау комиссияһы башлығы Хәйҙәр Вәлиев әйтеүенсә, бөтәһе 964956 һайлаусы ҡатнашҡан.
Төбәктә 2342 һайлау участкаһы ойошторолған. Хәйҙәр Вәлиев һүҙҙәренсә, уларҙың барыһы ла тауыш биреү өсөн үтә күренмәле һәм яртылаш үтә күренмәле стационар йәшниктәр менән йыһазландырылған. 17 меңдән ашыу хәл иткес тауыш хоҡуғына эйә булған комиссия ағзалары йәлеп ителгән.
Шаран, Ҡырмыҫҡалы, Күгәрсен, Благовар райондарында 88-ҙән 93 процентҡаса тауыш бирелгән.
Үҙәк һайлау комиссияһы башлығы «ҡыҙыу линия»ның эше хаҡында һөйләне. Тәртип боҙоуҙар тураһында бөтәһе 10 мөрәжәғәт килгән. Хәйҙәр Вәлиев әйтеүенсә, улар агитация, алдан тауыш биреү һәм фотоға, видеоға төшөрөү ҡағиҙәләрен боҙоуға бәйле.


text:
Мәскәүҙә торлаҡ-коммуналь хужалыҡ форумы үтәсәк
Башҡортостан Торлаҡ-коммуналь хужалыҡ министрлығы вәкилдәре Х Бөтә Рәсәй торлаҡ-коммуналь хужалыҡ форумында ҡатнашасаҡ. Ул 16 мартта Мәскәүҙә үтәсәк.
Федераль министрлыҡ һәм ведомстволар, Торлаҡ-коммуналь хужалыҡты реформалаштырыуға булышлыҡ итеү фонды вәкилдәре, торлаҡ-коммуналь өлкә предприятиелары етәкселәре илдең торлаҡ-коммуналь хужалығы эшен һәм 2008-2009 йылғы көҙгө-ҡышҡы осорҙа ғәҙәттән тыш хәлдәргә юл ҡуймау, идара итеүсе ойошмаларҙың күп фатирлы йорттар менән идара итеүҙә иҡтисади тотороҡлолоғон тәьмин итеү сараларын, был өлкәлә үҙ- үҙеңде көйләү мәсьәләләрен тикшерәсәк. Шулай уҡ торлаҡ-коммуналь хужалыҡты яңыртыу буйынса яңы закон саралары ҡараласаҡ.


text:
Республикала тик бер генә Мәҙәниәт хеҙмәткәрҙәре көнө ҡаласаҡ
Мәҙәниәт хеҙмәткәрҙәре көнөн билдәләүҙе Башҡортостанда 25 мартҡа беркетәсәктәр. Был һорау республика Дәүләт Йыйылышының Мәғариф, мәҙәниәт, спорт һәм йәштәр сәйәсәте буйынса комитеты ултырышында тикшерелде.
Сөнки, мәҙәниәт хеҙмәткәрҙәре байрамының датаһы республикала 2000 йылда уҡ билдәләнгән. Ул саҡта тантананы йыл һайын июндең өсөнсө шәмбеһендә үткәрергә ҡарар иттеләр. Әммә 2007 йылда федераль кимәлдә был датаны 25 мартта билдәләү тураһында ҡарар ҡабул ителә. Шулай итеп, Башҡортостанда мәҙәниәт эшмәкәрҙәре ике һөнәри байрам алды – республика һәм бөтә Рәсәй.
Комитет ултырышында Башҡортостан мәҙәниәт министрының беренсе урынбаҫары Валентина Латыпова билдәләүенсә, ҡабат тантаналар ойоштороу бюджет средстволарынан өҫтәмә сығымдар талап итә. Шуның менән бәйле муниципалитет вәкилдәре БР Мәҙәниәт министрлығына республикала берҙәм Мәҙәниәт хеҙмәткәрҙәре көнөн раҫлау тураһындағы тәҡдимдәре менән күп тапҡыр мөрәжәғәт итте.
— Тикшереүгә тәҡдим ителгән закон проекты Мәҙәниәт хеҙмәткәрҙәре көнөн ҡануни көйләүҙе унификацияларға, ҡануниәттә нигеҙләнмәгән ҡабатлауҙы бөтөрөргә ярҙам итәсәк. Тикшереләсәк закон проектын ҡабул итеү Башҡортостан Республикаһы бюджетынан өҫтәмә сығым средстволарын талап итмәйәсәк, — тип хәбәр итте Валентина Латыпова.


text:
Азамат Рыҫкилдин Бөтә донъя башҡорттары ҡоролтайының эшлекле башҡарма комитетын булдырырға саҡырҙы
«Ағиҙел» Башҡорт халыҡ үҙәге (Ҡаҙағстан) идараһы рәйесе Азамат Рыҫкилдин үҙ сығышын милли идеологияға арнаны. «Һәр халыҡтың үҙ юлы бар, — тине ул. — Аллаһы Тәғәлә башҡорт халҡын күп һынауҙар аша үткәргән. Изге ерҙәр, сал Урал, икһеҙ-сикһеҙ байлыҡтар биргән. Беҙ дөрөҫ юлдан барабыҙмы һуң? Халҡыбыҙ һәм еребеҙ байлыҡтары кемдең ҡулында? Ялған индивидуализм ҡиммәттәре һәм шәхси байығыу артынан ҡыуып, ата-олатайҙарыбыҙ ҡан ҡойоп яулаған коллектив ҡаҙанышыбыҙҙы саҡ юғалтмай ҡалдыҡ. Уҙған 20 йылда беҙ барыбер ҙә “беҙҙең юлыбыҙ нимәлә? Беҙҙең законыбыҙ ниндәй? Беҙҙең конкуренцияға һәләтлелек нимәлә?” кеүек көнүҙәк һорауҙарға яуап таба алманыҡ.
Һуңғы йылдарҙа, Азамат Рыҫкилдиндың һүҙҙәренә ҡарағанда, башҡорт милли үҙаңына ҡаршы агрессив мәғлүмәт һуғышы алып барыла, халыҡтың тарихына бысраҡ ташлана, милләттең иң яҡшы вәкилдәре мыҫҡыл ителә. Башҡорт халҡының һәм уның республикаһының барлығы факты шик аҫтына ҡуйыла. Башҡорт халҡының идеологияһы һәм тарихы хаҡында яҙа башлаған башҡорттарҙы ҡайһы бер сайттарҙа енәйәтсе, милләтсе, экстремистар тип иғлан итәләр.
Бөйөк мәғрифәтсе Мифтахетдин Аҡмулла үҙенең инаныуҙары өсөн дүрт йыл батша төрмәһендә ултырған. «Ләкин беҙ бөгөн, ХХI быуатта, милли инаныуҙары өсөн башҡорттарҙы эҙәрлекләү алып барылмай, тип раҫлай алабыҙмы? Беҙ нисек ошондай хәлдә ҡалдыҡ? — тип һорау бирҙе оратор. – Пассивлыҡ, икеләнеп ҡалыу ахыр килеп ҡоролтайҙың үҙен дә милләтселек тип иғлан итәсәктәренә килтерәсәк. Һәм уны бөтөрәсәктәр, ябасаҡтар».
Быға юл ҡуймау өсөн Азамат Рыҫкилдин “һәр ваҡыт, һәр режимда эшләйәсәк, һәр ваҡыт үҙенең төп маҡсатына: башҡорт халҡын, уның мәҙәниәтен, мәғарифын һаҡлауға һәм үҫтереүгә тоғро ҡаласаҡ реаль, әүҙем, эшлекле башҡарма комитет” ойошторорға саҡырҙы.
«Ҡоролтай лидеры яуаплы сәйәсмән булырға, ә ҡоролтайҙың эшмәкәрлеге конституцион әүҙем булырға тейеш, — тип иҫәпләй Ҡаҙағстан «Ағиҙел»е лидеры. — Ҡоролтай бөтә кимәлдәрҙә лә, сәйәси властың бөтә тармаҡтары менән дә эшләй белергә тейеш. Тап башҡорттар ҡоролтайы башҡорт халҡының юғары органы булыуы кәрәк».


text:
Миәкә районында «Берҙәм Рәсәй» партияһы көнө үтте
Миәкә районында «Берҙәм Рәсәй» партияһы көнө үтте. Был уңайҙан ойошторолған тантаналы сараларҙа Дәүләт Думаһы депутаты Сәлиә Мырҙабаева, БР ауыл хужалығы министры урынбаҫары Владимир Незнанов, республиканың мәғариф министры урынбаҫары Артур Сурин, Башҡортостан Президенты Хакимиәте вәкилдәре, медицина хеҙмәткәрҙәре, медицина предприятиелары етәкселәре һәм район халҡы ҡатнашты.
«Берҙәм Рәсәй» көнө Ҡырғыҙ-Миәкә ауылындағы Советтар Союзы Геройҙары бюстарына сәскәләр һалыуҙан һәм еңел атлетика байрамынан башланды. Бынан һуң берҙәм рәсәйлеләр, ике төркөмгә бүленеп, район буйлап сәфәргә сыҡты. Улар «Миәкә һөт заводы» асыҡ акционерҙар йәмғиәте коллективы менән осрашты, Ҡанбәк ауылында булды, унда реконструкцияланған балалар баҡсаһын асыу тантанаһында ҡатнашты. Артабан «Берҙәм Рәсәй» вәкилдәре балалар өсөн социаль приютҡа барҙы.
Ошо уҡ көндө район мәҙәниәт һарайында тантаналы йыйылыш үтте, унда берҙәм рәсәйлеләр ҙә ҡатнашты. Йыйылышта йәш ғаиләләргә торлаҡ сертификаттары тапшырылды, производство алдынғылары наградланды. «Берҙәм Рәсәй» партияһы көнө район мәҙәниәт һарайында ҡунаҡтарҙың партия активистары менән осрашыуы һәм йәштәрҙең мәҙәни-күңел асыу программаһы менән тамамланды.


text:
Фото:
БР Сауҙа-сәнәғәт палатаһы президенты һайланды
Фото:
29 апрелдә Башҡортостан Республикаһы Сауҙа-сәнәғәт палатаһының сираттан тыш конференцияһында палатаның яңы президенты итеп бер тауыштан Юрий Пустовгаров һайланды. Палатаның элекке президенты Анатолий Бондаруктың Федерация Советы ағзаһы итеп тәғәйенләнеүе арҡаһында палата идараһы менән бер ай элек конференция йыйыу тураһында ҡарар ҡабул ителгәйне.
Апрелдә республикала Сауҙа-сәнәғәт палатаһы ағзалары йыйылыштары үтте, унда сираттан тыш конференцияның 73 делегаты һайланды.
Белешмә өсөн. Юрий Леонидович Пустовгаров 1964 йылда тыуған.
Магнитогорск тау-металлургия институтын тамамлаған. Өфө моторҙар эшләү берекмәһендә инженер-технологтан алып генераль директорға тиклем хеҙмәт юлы үткән.
2006 йылда БР Хөкүмәте Премьер-министры урынбаҫары итеп тәғәйенләнә. Төрлө йылдарҙа иҡтисади үҫеш һәм сәнәғәт министры, сәнәғәт, инвестиция һәм инновация сәйәсәте министры, сәнәғәт һәм тышҡы иҡтисади бәйләнештәр министры була.
Башҡортостан Республикаһының атҡаҙанған машина эшләүсеһе.


text:
Башҡортостанда яҙғы сәсеү эштәре 42 район баҫыуҙарында бара
Башҡортостанда яҙғы сәсеү эштәре 42 район баҫыуҙарында бара. Республиканың Ауыл хужалығы министрлығы мәғлүмәттәренә ярашлы, бөгөнгә 136 мең гектарҙа иген сәселгән, ул планлаштырылған күләмдән ете процент тәшкил итә. Уларҙан 115 мең гектары (киләсәк бөтә «икмәк» баҫыуының туғыҙ проценты) – иген һәм ҡуҙаҡлы иген культуралары.
БР Ауыл хужалығы министрлығының матбуғат хеҙмәтенән хәбәр итеүҙәренсә, яҙғы сәсеүҙең иң юғары темптарына, райондың яҙғы сәсеү планын 30 процентҡа үтәп, Дүртөйлө хужалыҡтары эйә.
Яҙғы культураларға бүленгән майҙандың 13-17 процентын Баҡалы, Краснокама, Күгәрсен, Кушнаренко һәм Саҡмағош райондары сәскән.


text:
Рәсәй һалдатының ғүмере өс миллионға баһаланды
Рәсәй һалдатының ғүмерен өс миллион һумға баһаланылар. Һәләк булған хәрби хеҙмәткәрҙең ғаиләһенә әлеге 260 мең урынына тап ошо суммала аҡса түләргә тәҡдим ителде. «Башинформ» агентлығына Дәүләт Думаһы депутаты Иршат Фәхретдиновтың хәбәр итеүенсә, Дәүләт Думаһы беренсе уҡыуҙа «Хәрби хеҙмәткәрҙәрҙе аҡсалата тәьмин итеү һәм уларға айырым түләүҙәр билдәләү тураһында»ғы тейешле закон проектын ҡабул итте.
Шул уҡ ваҡытта депутаттар хәрбиҙәрҙең ниндәй дәрәжәлә булыуына ҡарамаҫтан, барыһына ла бер төрлө сумма — өс миллион һум тәғәйенләргә тәҡдим итте. Хәрби хеҙмәткә саҡырылған һәләк булған һалдаттарҙың ғаиләләре кеүек үк, контракт буйынса хеҙмәт итеүселәрҙең ғаиләләре лә, һәләк булған һалдаттар һәм генералдарҙың ғаиләләре лә ошо күләмдә пособие аласаҡ.


text:
Германия вәкилдәре Башҡортостандың туристик мөмкинлектәрен өйрәнә
Өфөлә визит менән Германия делегацияһы булып китте. Өфө дәүләт иҡтисад һәм сервис университетының почетлы профессоры, «Хөкүмәт һәм бизнес» селтәре идарасыһы Мартин Херкштретер һәм Гессен банкының бизнесты консультациялау бүлеге етәксеһе Райнер Бонг Өфө дәүләт иҡтисад һәм сервис университетында, шулай уҡ бер нисә министрлыҡта булды, сит ил ҡунаҡтары Башҡортостанда үҫеш банкын булдырырға тәҡдим итте. Әлеге банк яңы эш башлаған эшҡыуарҙар өсөн ныҡлы гарантиялар бирә алыр ине.
Өфө дәүләт иҡтисад һәм сервис университетында уҡытыусылар һәм студенттар менән осрашыу үтте, унда республикала ситтән килеү туризмын үҫтереү һәм университетта уҡыған студенттарҙы эшкә урынлаштырыу мөмкинлектәре тикшерелде. Германия ҡунаҡтары фекеренсә, Башҡортостандың уникаль ресурстары һәм рекреацион зоналары туризмды үҫтереүгә булышлыҡ итә.
Райнер Бонг үҙе ижад иткән йырҙарҙы башҡарҙы. Композицияларҙың береһе Башҡортостандың иҫтәлекле урындарына – Шүлгәнташ мәмерйәһенә һәм Ирәмәл тауына арналды.


text:
Өфө художество галереяһы «Рухлылыҡ, йолалар, оҫталыҡ» күргәҙмәһен тәҡдим итә
Өфө художество галереяһында бөгөн, 12 декабрҙә, «Рухлылыҡ, йолалар, оҫталыҡ» республика күргәҙмәһе асыла.
Экспозицияла 170-тән ашыу һынлы сәнғәт, графика, скульптура, биҙәү-ҡулланма сәнғәт әҫәрҙәре тәҡдим ителгән. Экспоненттар араһында БР Рәссамдар союзы ағзалары ла, яңы ижад юлын башлаусы йәш авторҙар ҙа. Күргәҙмәгә эштәр профессионаллек һәм образлы йөкмәткелелек критерийҙары буйынса һайлап алынды.
БР Мәҙәниәт министрлығында билдәләүҙәренсә, «жанрлы картина һәр саҡ башҡорт һынлы сәнғәтенең көслө яғы булды, бөгөн дә рәссамдар был рубежды лайыҡлы тота. Ундағы төп йүнәлештәрҙең береһе – милли тематика, ул милли традицияларҙы берләштереүҙә һәм хәҙерге һынлы мәҙәниәт алымдарын формалаштырыуҙа сағылыш таба. Рәссамдар, донъя, матурлыҡ һәм рухи традицияларҙы һаҡлау тураһында үҙ фекерҙәрен туплап, төрлө тематика һәм стилистика таба. Бында тәжрибәле оҫталарҙың ғына түгел, ә етди уй-фекерҙәрен һәм ҡарарҙарын сағылдырған йәш авторҙарҙың эштәре хаҡында ла һөйләргә була».
Йыл һайын художество күргәҙмәләре отчетын үткәреү буйынса ижади проектты «Рәсәй Рәссамдар союзы» Бөтә Рәсәй ижади ойошмаһының Башҡортостан Республикаһы буйынса төбәк бүлексәһе бойомға ашыра.
Экспозиция 17 сәғәттә асыла.


text:
Иҙрисовтар ғаиләһе Рәсәй сит ил эштәре министрлығы ярҙамына өмөтләнә
Юристҡа түләйем тип Иҙрисовтар ғаиләһе мөлкәтен һата башлаған. Мәғлүм булыуынса Гүзәл Иҙрисова ялған аҡса менән иҫәпләшергә теләүҙә ғәйепләнеп, сит илдә ҡулға алынды. Полиция участкаһында ғәрәпсә белмәгән ҡатын, үҙе аңламаһа ла, тиҙерәк сығыу өсөн ниндәйҙер ҡағыҙҙарға ҡулын ҡуйған, хәҙер уға бер-нисә йыл ғәрәп төрмәһе янай.
Гүзәл Иҙрисова ғүмерендә тәүге тапҡыр сит илгә ялға барған булған. Уны Ауырғазы районында тормош иптәше һәм 5 балаһы көтә.


text:
Иҫке торлаҡ өсөн яңы йорт
Иҫке торлаҡ өсөн яңы йорт.
Авариялы һәм иҫке йортта йәшәгән кешеләрҙе күсереү программаһын ғәмәлгә ашырыу буйынса Өфө Рәсәйҙә алдынғылар иҫәбендә. Был күрһәткестәрҙең ҡалалағы торлаҡ төҙөлөшө менән берҙәм үҫеше лә сер түгел. Емерелеү хәүефе янаған йорттарҙағы фатир хужаларының мәнфәғәттәрен хәстәрләү иһә федераль закондарға ярашлы башҡарыла һәм яҡтарҙың ҡәнәғәт ҡалыуын күҙ уңында тота. Ғәмәлдә нисек? Комсомол урамындағы был кирбес өйҙөң емерек тип танылыуын унда йәшәгәндәр газеталағы белдереүҙән уҡып белгән. Фатир хужаларына хәҙер ҡала биләмәһендә яңы торлаҡ тәҡдим ителә. Күптәр иҫкене яңыға алмаштырырға риза.Был йорттағы 28 фатир хужаларының барыһы ла тиерлек тәҡдим ителгән шарттар менән килешеп күптән күсенеп киткән. Торлаҡ хеҙмәтләндергән өсөн хаҡ та түләп тормайынса, күрәһең. Юғиһә ошо квитанциялар эйәһен көтөп һаман йыйылып ятмаҫ ине. Светлана Латипова торлаҡ-коммуналь хеҙмәттәр өсөн айына 4700 һум түләй. Уның фатирының ике бүлмәле икәне шул квитанцияла ғына раҫ. Емерек тип танылған торлаҡ урынына яңыһын алыу хоҡуғын танытҡанда Светлананың ғаиләһе бары 18 квадрат метрға дәғүә итә. Яңы торлаҡ бирелә икән ул элеккеһенән кәм булмаҫҡа тейеш. Шул уҡ ҡала биләмәһендә һәм шул уҡ ҙурлыҡта. Тик закон сығарыусы был осраҡта дөйөм майҙанды күҙ уңында тота. Светлананың бәхетһеҙлегенә уның фатирындағы бүлмәләрҙе айырыусы стена документта күрһәтелмәгән. Тимәк, ике бүлмә барлығы раҫланмаған. Хакимиәт менән фатир хужалары араһында килешеүгә өлгәшелгәнсе Светлана ҡыҙы, улы, ейәне менән ҡараңғы, һалҡын өйҙә йәшәй бирә. Август аҙағындағы янғын сәбәпле бында электр энергияһын биреү туҡтатылған. Башҡалала емерек һәм йәшәү өсөн хәүефле, тип танылған башҡа йорттарҙа ла күсереүҙе көтөүселәр етерлек. Уларҙың мәнфәғәттәрен яҡлау менән даими шөғөлләнгән юристар фекеренсә, Өфөлә емерелеү хәүефе янай тип танылған йорттар ғәҙәттә яңы торлаҡ төҙөүсе ойошмалар биләмәһендә тора. Иҫке йорт хужаларына яңы торлаҡ улар иҫәбенә бирелә. Үҙҙәре төҙөгән йорттағы фатирҙарҙың квадрат метрын федераль закон талаптары буйынса 2016 йылда билдәләнгән 37 мең һумға һатырға төҙөүселәр әҙер түгел. Рәсәй торлаҡ кодексының 32-се статьяһы шәхси мөлкәттең дәүләт һәм муниципалитет ихтыяжында тартып алынған осрағында уның хужаһына фатирҙың баҙар хаҡын түләүҙе, күсенеүгә, документтар төҙөүгә киткән сығымдары ҡайтарыуҙы күҙ уңында тота. Тағы ла бер мөһим талап – милек хужаларына хакимиәттең был ҡарары тураһында бер йыл алдан хәбәр ителергә тейеш.


text:
Ауыл биләмәләре башлыҡтарын Халыҡ иҫәбен алыу концепцияһы менән таныштыралар
"Урындағы үҙидараны камиллаштырыуҙың мөһим мәсьәләләре" программаһы буйынса квалификацияны күтәреү курстарына килгән Башҡортостан Республикаһы ауыл һәм ҡала биләмәләре хакимиәттәре башлыҡтарын 2010 йылғы Бөтә Рәсәй халыҡ иҫәбен алыуға әҙерлек һәм уны үткәреү концепцияһы менән таныштырҙылар.
Федераль дәүләт статистикаһы хеҙмәтенең БР буйынса территориаль органы етәксеһе урынбаҫары Рөстәм Ғатауллин менән демографик статистика һәм халыҡ иҫәбен алыу бүлеге начальнигы Ирина Үтәшева 2010 йылдың октябрендә республикабыҙ территорияһында Бөтә Рәсәй Халыҡ иҫәбен алыуҙы үткәреүгә әҙерлек эштәре, ҡабул ителгән норматив-хоҡуҡи документтар, иҫәп алыу программаһы тураһында һөйләне, шулай уҡ төп ойоштороу-методологик мәсьәләләр ҙә күтәрелде. Тыңлаусылар мәғлүмәтте ҙур ҡыҙыҡһыныу менән ҡабул итте. Докладсыларға күп һорауҙар бирҙеләр.
Ауыл һәм ҡала биләмәләре хакимиәттәре һәр ваҡыттағыса халыҡ иҫәбен алыуҙы ойоштороуҙа әүҙем ярҙамсылар булып тора. Урындағы үҙидара органдары иҫәп алыу буйынса мөһим эштәрҙе үткәреүгә йәлеп ителгән. Улар йорт исемлектәрен актуалләштереүҙә һәм адрестар хужалығын тәртипкә килтереүҙә ҡатнашты. Артабан уларҙың бурысы – иҫәп алыусы персоналды бина, транспорт һәм элемтә менән тәьмин итеү.


text:
Фото:
Өфөлә Бөтә Рәсәй ғаилә конгресы асылды
Фото:
Өфөлә V «Ғаилә һәм бала саҡ: тәжрибә, проблемалар һәм уларҙы хәл итеү мөмкинлектәре» бөтә Рәсәй конгресы асылды. Унда ҡатнашыусылар демографик хәл, ғаилә институтын нығытыу мәсьәләләрен, илдә ғаилә сәйәсәтен үҫтереү стратегияһын тикшерә.
— Рәсәй аборттар һәм айырылышыуҙар һаны буйынса беренсе урындарҙа килә. Беҙҙә никахһыҙ тыуған, интернат учреждениеларында тәрбиәләнгән балалар һаны бик күп, — тине Рәсәй дәүләт социаль университеты ректоры, «Рәсәй ғаиләһе» милли йәмәғәт комитетының вице-президенты Лидия Федякина. – Был проблема борсолоу тыуҙыра, һәм беҙгә уны бергәләп хәл итергә кәрәк.
Бынан тыш, башҡа киҫкен торған мәсьәләләр ҙә бар. Улара араһында – ғаиләләрҙе торлаҡ менән тәьмин итеү, йәмғиәттең рухи-әхлаҡи нигеҙенең ҡаҡшауы.
Рәсәй мосолмандарының Үҙәк диниә назараты рәйесе, юғары мөфтөй Тәлғәт Тажетдин билдәләүенсә, матди байлыҡтар артынан ҡыуып, ата-әсәләр тәрбиә өлкәһендәге мөһим эш хаҡында онота. Шуға күрә ғаилә сәйәсәтен формалаштырыу мәсьәләһе бөгөн Башҡортостан өсөн дә, тоташ Рәсәй өсөн дә үтә мөһим.
БР Хөкүмәте Премьер-министры Фидус Ямалетдинов ғаилә сәйәсәте хаҡында һүҙ йөрөтөп, былай тине:
— Һәр заманда ғаиләнең йәмғиәттәге торошона, дәүләттең уға ҡарата мөнәсәбәтенә ҡарап илдең үҫешкән булыу-булмауы хаҡында һүҙ йөрөткәндәр. Башҡортостанда балалар халыҡтың дүрттән бер өлөшөн тәшкил итә, улар яҡынса 552 мең ғаиләлә тәрбиәләнә.
Вице-премьер республикала ғаиләгә һәм әсәлеккә һәр саҡ айырыуса мөнәсәбәт булыуын билдәләне. Төбәктә балаларҙы ғаиләлә тәрбиәләү, үҫтереү, белем биреү өсөн шарттар булдырыуға, демографик хәлде яҡшыртыуға, тыуым кимәленең артыуына һәм ғаилә институтын нығытыуға йүнәлтелгән иҡтисади, социаль һәм хоҡуҡи саралар комплексы әҙерләнгән.
Башҡортостандың хеҙмәт һәм халыҡты социаль яҡлау министры Ленара Иванова билдәләүенсә, ғаилә, әсәлек, аталыҡ һәм балалыҡ мәсьәләләренең мөһим булыуын Рәсәй йәмғиәте бөгөн тулыһынса аңлай.
— Балалары булған ғаиләләргә дәүләт ярҙамы күрһәтеү һәр саҡ республикабыҙҙың социаль сәйәсәтенең өҫтөнлөклө йүнәлештәре иҫәбендә булды, — тине Ленара Иванова. – Дөйөм алғанда балалары булған ғаиләләр беҙҙә республика бюджетынан 30-ҙан ашыу төр пособие һәм социаль ярҙам ала. Шулай итеп, былтыр ғына был маҡсаттарға 2 миллиард һумдан ашыу аҡса йүнәлтелде.
Шулай уҡ ведомство башлығы ғаиләләргә ярҙам итеүҙең башҡа йүнәлештәре менән дә таныштырҙы.
Пленар ултырыш аҙағында иң яҡшы ғаиләләрҙе наградлау тантанаһы үтте.


text:
«Баҫҡыстар» балалар ижады конкурс-фестивале старт алды
«Тыныслыҡ һәм бәхет һинең устарыңда» — балаларҙың әҙәби һәм художестволы ижады, тыуған яҡты өйрәнеү һәм журналистика буйынса «Баҫҡыстар» Төбәк-ара конкурс-фестиваленең девизы ошолай яңғырай. Ижади ярыш «Һәләтле балалар» Президент программаһын ғәмәлгә ашырыу маҡсатында үткәрелә. Ҡатнашыусыларҙан эштәр ҡабул ителә башлаған да инде. 1 — 15 октябрҙә ситтән тороп ҡатнашыу этабы үтә, икенсе этапта балалар 2-3 ноябргә Өфөнөң 26-сы урта дөйөм белем биреү мәктәбенә саҡырыласаҡ.
Еңеүселәр өс йәш төркөмөндә билдәләнәсәк: 1-4, 5-8, 9-11 кластар.
Фестиваль биш номинация буйынса үткәрелә — «Йәш тыуған яҡты өйрәнеүсе» — республиканан һәм төбәктәрҙән мәктәптәрҙең, гимназияларҙың, лицей, клубтар, музейҙар, берекмәләрҙең тикшеренеү эштәре ҡабул ителә;
«Йәш шағир» — үҙҙәре яҙған әҙәби әҫәрҙәр ҡабул ителә – шиғырҙар, өсәүҙән аҙыраҡ һәм бишәүҙән күп түгел; «Йәш прозаик» – өс хикәйә йәки повестар ебәрергә кәрәк; «Йәш рәссам» — һүрәттәреңде, графикала, скульптурала башҡарылған эштәреңде ебәрергә кәрәк (өсәүҙән артыҡ түгел), эштәр электрон төргә әйләндерелгән фотоһүрәттәр булһа ла ярай; «Йәш журналист» —журналистиканың теләһә ниндәй жанрында яҙылған эштәр (репортаж, интервью, очерк һәм башҡалар).
Конкурсты ойоштороусылар — БР Мәғариф министрлығы, БР Мәғарифты үҫтереү институты, Рәсәй мәҙәниәт фондының Башҡортостан филиалы.


text:
«Йыл инженеры» бөтә Рәсәй конкурсында Башҡортостандың туғыҙ белгесе билдәләнде
Башҡортостан предприятиеларының бер юлы туғыҙ белгесе 2009 йыл йомғаҡтары буйынса “Йыл инженеры” бөтә Рәсәй конкурсының беренсе турында еңеүсе булды. Шуларҙың өсәүһе конкурс лауреаттары тип табылды.
Башҡортостан Президенты Мортаза Рәхимов исеменә Рәсәй фәнни һәм инженер йәмәғәт ойошмалары союзы Координацион советының беренсе сәркәтибе Константин Кошелевтан рәхмәт хаты килде.
«Профессиональ инженерҙар» версияһында, «Авиация һәм космонавтика» номинацияһында, «Өфө моторҙар эшләү производство берекмәһе» асыҡ акционерҙар йәмғиәтенең үҙәк завод лабораторияһындағы ныҡлыҡ лабораториһы начальнигы Алексей Дубин лауреат булды. «Йәштәрҙең инженерлыҡ сәнғәте» версияһында, «Сәнәғәт производствоһы идаралығын ойоштороу» номинацияһында, Өфө моторҙар эшләү производство берекмәһенең Инновацион проекттары идаралығы секторы начальнигы Азат Нурғәлиев еңде. «Химия» номинацияһында «Каустик» асыҡ акционерҙар йәмғиәтенең производство начальнигы урынбаҫары Радик Әсфәндиәровҡа етеүсе табылманы (Стәрлетамаҡ).
Йәнә алты инженер бөтә Рәсәй конкурсының беренсе турын уңышлы үтте. Улар «Полиэф» асыҡ акционерҙар йәмғиәтен (Благовещен), «Гидравлика» агрегат предприятиеһы» федераль дәүләт унитар предприятиеһы (Өфө) һәм «ӨМЭПБ» асыҡ акционерҙар йәмғиәте исеменән сығыш яһаны, тип хәбәр итә БР Сәнәғәт, инвестицион һәм инновацион сәйәсәт министрлығының матбуғат хеҙмәте. Конкурс фәнни-техник йәмәғәтселек өлкәһендә ҙур ҡыҙыҡһыныу тыуҙырҙы. Сираттағы бөтә Рәсәй конкурсы 2010 йылдың апрелендә иғлан ителәсәк.


text:
Өфөлә юл фажиғәһендә йәш пар һәләк булды
Өфөнөң Октябрь районында бер юлы ике йәйәүле юл фажиғәһендә һәләк булды. Кисә төндә «Үҫмерҙәр китапханаһы» туҡталышы районында 19 йәшлек егет менән ҡыҙ Октябрь проспектының күптән инде йәйәүлеләр өсөн юл аша сығыу урыны булмаған еренән йүгереп үткәндә «Мазда» тәгәрмәстәре аҫтына эләгә. Руль артында 24 йәшлек Өфө районының кешеһе була. Ике йәйәүле лә шунда уҡ һәләк була. Фажиғә шарттары тикшерелә, тип хәбәр иттеләр БР буйынса Эске эштәр министрлығының матбуғат хеҙмәтендә.


text:
Дмитрий Медведев: «Баҙарҙағы осһоҙло дарыуҙарҙың юҡҡа сығыуына юл ҡуйырға ярамай»Фото: Олег Яровиков
Дмитрий Медведев: «Баҙарҙағы осһоҙло дарыуҙарҙың юҡҡа сығыуына юл ҡуйырға ярамай»
Дмитрий Медведев: «Баҙарҙағы осһоҙло дарыуҙарҙың юҡҡа сығыуына юл ҡуйырға ярамай»Фото: Олег Яровиков
ӨФӨ, 2015 йыл, 4 февраль. /«Башинформ» мәғлүмәт агентлығы, Эльмира Сабирова/.
— Беҙҙең төп бурысыбыҙ — теләһә ниндәй шарттарҙа ла гарантияланған дәүләт медицина ярҙамы күләмен тәьмин итеү, иҡтисади ауырлыҡтар уның сифатында сағылмаһын өсөн барыһын да эшләү, — тип билдәләне РФ Хөкүмәте Рәйесе Дмитрий Медведев һаулыҡ һаҡлау өлкәһендә көрсөккә ҡаршы тәү сираттағы сараларҙы тикшереүгә арналған кәңәшмәлә. Дарыуҙарға ҡытлыҡты булдырмаҫҡа һәм уларға хаҡтарҙың нигеҙһеҙ артыуы менән көрәшергә кәрәк.
Дмитрий Медведев баҙарҙа илебеҙҙә етештерелгән сифатлы продукцияның артыуын мөһим йүнәлештәрҙең береһе тип атаны. Рәсәй Хөкүмәте башлығы билдәләүенсә, сирле йәки өлкән йәштәге кешеләргә даими рәүештә дарыуҙар ҡабул итергә тура килә, кешенең ғүмере аптекала уларҙың булыу-булмауына бәйле.
— Ҡыҙғанысҡа ҡаршы, әлеге көндә дарыуҙарға хаҡтар арта. Был валюта курсының тотороҡһоҙ булыуына, алыпһатарлыҡҡа бәйле. Һәр хәлдә, ошо өлкәлә ентекле контроль булырға тейеш, — тип һыҙыҡ өҫтөнә алды Дмитрий Медведев.
Министрҙар кабинеты башлығы һүҙҙәренсә, Рәсәйҙә һөҙөмтәле препараттар етештерелә, заманса технологиялар бар, уларҙы ҡулланыу өсөн дарыуҙар кәрәк, тотона торған материалдар бар.
— Әлбиттә, беҙ илебеҙ етештереүселәренә баҫым яһаясаҡбыҙ, әммә был Рәсәйҙә аналогы булмаған дарыуҙарҙан баш тартасаҡбыҙ тигәнде аңлатмай, — тип асыҡланы Дмитрий Медведев.
РФ Хөкүмәте Рәйесе хәҙер йәшәү өсөн кәрәкле һәм мөһим дарыуҙар исемлегенә ингән препараттарға хаҡтарҙың нигеҙһеҙ артыуына юл ҡуйырға ярамай тип һыҙыҡ өҫтөнә алды. Премьер-министр йәшәү өсөн мөһим дарыуҙар исемлегенә тағы 50 препарат индерелеүен иҫкә төшөрҙө. Һәр аптекала булырға тейешле дарыуҙар исемлеге әҙерләнгән.
— Эксперт баһалары буйынса, ағымдағы йылда дарыуҙарға хаҡтар яҡынса 20 процентҡа артасаҡ, — тине Дмитрий Медведев. — Баҙарҙағы осһоҙло дарыуҙарҙың юҡҡа сығыуына юл ҡуйырға ярамай.


text:
Башҡортостан Хөкүмәтендә социаль сәйәсәт мәсьәләләрен тикшерҙеләр
Социаль сәйәсәтте бойомға ашырыу мәсьәләләре Башҡортостан Хөкүмәтендә републиканың муниципаль район һәм ҡала округы хакимиәттәре башлыҡтары ҡатнашлығында селектор кәңәшмә барышында тикшерелде.
Кәңәшмәне асып, БР Хөкүмәте Премьер-министры урынбаҫары Лилиә Ғүмәрова «урындарҙа» был эштең мөһимлеген һәм социаль йөкләмәләр үтәүҙә район етәкселегенең яуаплылығын һыҙыҡ өҫтөнә алды.
— Хакимиәт башлыҡтары социаль сәйәсәтте тормошҡа ашырыуҙы үҙ контроленә алған, райондар бөтә параметрҙар буйынса өлгәшә: эш хаҡтарын күтәреүҙән алып социаль гарантияларҙы тәьмин итеүгә тиклем, — тип билдәләне вице-премьер.
Беренсе һорауҙа райондарҙа демографик хәлде тикшерҙеләр. Яҡынса йомғаҡтар буйынса, 2013 йылда республикала 59 меңдән ашыу бала тыуған – 2012 йылға ҡарағанда күберәк. Башҡортостанда тыуым коэффициенты 1000 кешегә 14,6 тәшкил итә, ул уртаса Рәсәй кимәленән дә, уртаса Волга буйы федераль округы буйынса ла юғарыраҡ, унда ул 1000 кешегә 13,3 тәшкил итә. Тыуым үҫеше 19 муниципаль районда һәм 4 ҡала округында билдәләнгән. Иң күп тыуым Бөрйән (22,4), Баймаҡ (18,7), Әбйәлил (18,4), Хәйбулла (17,7) һәм Учалы (16,8) райондарында билдәләнә.
Кәңәшмәлә айырыуса иғтибар Рәсәй Президентының «майҙағы» указдарын үтәүгә бүленде, уларҙың берәүһе, социаль өлкәнең алдынғы тармаҡтары – һаулыҡ һаҡлау, мәғариф, мәҙәниәт һәм халыҡты социаль хеҙмәтләндереү – хеҙмәткәрҙәренең йәшәү кимәлен һәм сифатын арттырыуға йүнәлтелгән, сараларға ҡағылды. Республикала ошо ун ике категорияның хеҙмәткәрҙәре – 173 мең кеше.
Республика һәм муниципаль кимәлдәрҙә 2013-2018 йылдарға дәүләт учреждениеларында хеҙмәткә түләү системаһын камиллаштырыу пландары раҫланды.
— 2013 йыл йомғаҡтары буйынса, Рәсәй Президенты указдарында билдәләнгән, айырым категориялар хеҙмәткәрҙәренә эш хаҡын түләүҙе арттырыуҙа контроль күрһәткестәре өлгәшелгән. Бының өсөн республика бюджетынан дүрт миллион һумдан ашыу средстволар бүленгән, — тине Лилия Гумерова.
Шул уҡ ваҡытта бюджет өлкәләре хеҙмәткәрҙәренә эш хаҡын арттырыу өсөн өҫтәмә ресурстар эҙләү кәрәклеген дә билдәләне.
— Эш хаҡын арттырыу бюджет финанслауы иҫәбенә генә түгел, ә бюджеттан тыш сығанаҡтар һәм эшмәкәрлек килтергән табыш средстволары иҫәбенә лә тәьмин ителергә тейеш, — тип һыҙыҡ өҫтөнә алды вице-премьер.
Селектор кәңәшмә барышында социаль етемлекте иҫкәртеү, етем балаларҙың торлаҡтарын ремонтлау, балалар баҡсалары төҙөлөшө һәм мәктәпкәсә белем биреү учреждениеларына балаларҙы урынлаштырыу буйынса берҙәм электрон сират индереү, етем балаларҙы торлаҡ менән тәьмин итеү тураһында мәсьәләләр тикшерелде, тип аңлаттылар БР Хөкүмәтенең матбуғат хеҙмәтендә.


text:
Башҡортостан парламентарийҙары күп фатирлы йорттарҙа капиталь ремонт үткәреүҙе ойоштороу тураһында закон проектын әҙерләне
ӨФӨ, 2014 йыл, 11 декабрь. /«Башинформ» мәғлүмәт агентлығы, Екатерина Соколова/.
Башҡортостан парламентарийҙары күп фатирлы йорттарҙа капиталь ремонт үткәреүҙе ойоштороуҙы көйләүсе закон проектын әҙерләне. Закон проекты БР Дәүләт Йыйылышының Торлаҡ сәйәсәте һәм инфраструктура үҫеше комитеты ултырышында тәҡдим ителде.
Документҡа ярашлы, республика Хөкүмәтенә «Башҡортостан Республикаһының төбәк операторы» Фонды етәксеһен конкурс нигеҙендә раҫлау буйынса вәкәләттәр бирелә. Рәсәйҙең Торлаҡ кодексы нормалары буйынса төбәк властары капиталь ремонт фонды саралары иҫәбенә финансланыусы күп фатирлы йорттарҙағы дөйөм милекте капиталь ремонтлау буйынса хеҙмәттәр һәм эштәр исемлегенә өҫтәмәләр индерергә хоҡуҡлы. Мәҫәлән, был исемлеккә йылытыу системаларын йыуҙырыу, шәхси йылылыҡ пункттарын ҡуйыу, смета документтарын әҙерләүҙе өҫтәргә мөмкин.
Закон проекты бер күп фатирлы йорт хужалары йыйған аҡсаларҙы аҙаҡ ҡайтарыу нигеҙендә икенсе йорттарҙы ремонтлауға тотонорға тәҡдим итә. Был пункт әле һүҙ барған өйҙәр бер үк муниципаль берәмек территорияһында урынлашҡан осраҡта ғына иҫәпкә алынасаҡ.
Закон проекты Комитет ағзалары тарафынан раҫланып, беренсе һәм аҙаҡҡы уҡыуҙарҙа ҡаралыуға тәҡдим ителгән.


text:
Башҡортостанда ике миллион ярым тонна иген йыйылған
«БР Ауыл хужалығын консультациялау үҙәге» дәүләт учреждениеһының 12 сентябргә ҡарата оператив мәғлүмәттәренә ярашлы, республикала 1 млн 648 мең гектарҙың 1 млн 254 мең гектарында ашлыҡ урып һуғылған, был барлыҡ майҙандарҙың 76 процентын тәшкил итә.
Иң күп ашлыҡ Стәрлетамаҡ районында һуғылған, бында сәсеүлек майҙандарының 81 процентынан 177,4 мең тонна иген йыйып алынған. Саҡмағош районы (117,5 мең тонна), Илеш (111,7 мең тонна), Ауырғазы (111 мең тонна), Мәләүез (106,3 мең тонна) райондары игенселәре лә йөҙ мең тоннанан ашыу иген йыйып алған, тип хәбәр итә БР Ауыл хужалығы министрлығының матбуғат хеҙмәте.
Дөйөм алғанда республика буйынса бөгөн 2 млн 589 мең тонна ашлыҡ һуғылған. Иген һәм ҡуҙаҡлы иген культураларының иң юғары уңышы Саҡмағош районында теркәлгән – бында гектарынан уртаса алғанда 33,2 центнер ашлыҡ йыйып алына. Стәрлетамаҡ һәм Дүртөйлө районы игенселәре лә 30 центнерҙан юғарыраҡ уңыш алғандар иҫәбендә — 32,7 и 30,4 ц/га. Республика буйынса уртаса уңыш быйыл гектарынан 20,7 центнерға етә.


text:
Проза
Проза — көйгә һәм үлсәмгә һалынмай ижад ителеп, ҡағыҙға төшөрөлгән йә телдән һөйләнелгән сәсмә (шиғри булмаған) әҙәби әҫәр.
Терминдың мәғәнәһе[үҙгәртергә | вики-тексты үҙгәртергә]
Проза — латинса «prōsa» һүҙе, исем булараҡ, «prōsus» сифатынан яһалған. Урыҫ телендә «прямой», «свободный» тигән мәғәнәләрҙе бирһә, башҡортсаға «тура», «ябай», «ирекле» тип тәржемәләргә була. Бынан сығып, прозаны «ритмик киҫәктәргә һәм ҡабалауҙарға бүленмәгән ирекле һәм ябай телмәр» тип тип ҡабул итергә кәрәк. Боронғо грек әҙәбиәтенең һуңғы осоронда, аҙаҡтан Боронғо Римдә был термин үҙенең бөгөн төп ҡулланылышта булған мәғәнәһен алған. Билдәле булыуынса, ул замандарҙағы грек әҙәбиәтендә нәфис һүҙ һөйләүҙе «шиғриәт|поэзия» тип атағандар, бындағы мәҙәниәттә нәфислек сәнғәте тәү сиратта ритм хистәре менән бәйле булған. Шуға ла әҙәби ижад әҫәрҙәренең күпселеге шиғыр формаһында тыуған. Һуңыраҡ ирекле һөйләүгә ҡаршы ҡуйып, ритмик яҡтан дөрөҫ ойошҡан телмәрҙе «шиғыр» тип исемләй башлағандар. Грек мәҙәниәтен тулыһынса ҡабул иткән һәм артабан үҫтергән Боронғо Римдә, нәҡ ошоға нигеҙләнеп, «ритмик киҫәктәргә бүленмәгән, ябай һәм ирекле телмәр»ҙе генә «проза» тип атай башлағандар.
Шулай булһа ла, күп милләтле нәфис әҙәбиәттең меңәр йыллыҡ тарихи үҫеше һөҙөмтәһендә поэзия менән прозаны ныҡлап айырыу бары тулыһынса һаҡланып ҡалмаған. Әҙәбиәт белемендә эргәләш йөрөгән был терминдар аңлатҡан ижад жанрҙары ла бер-береһенә бик яҡын тора: прозалағы шиғри әҫәрҙәр (стихи в прозе) менән бер рәттән ритм һәм рифма ҡулланып яҙылған проза әҫәрҙәренең дә булыуы бының асыҡ миҫалы.
Прозаның ҡыҫҡаса тарихы[үҙгәртергә | вики-тексты үҙгәртергә]
Тәүге проза әҫәрҙәрен ижад итеүселәр исемлегенә боронғо грек космологы (Йыһанды өйрәнеүсе) һәм мифографы (мифтарҙы аңлатыусы) Ферекид Сиросскийҙы (боронғо грекса Φepekύδnς, беҙҙең эраға тиклем 584/583 — 499/498 йылдар) һәм Боронғо Грецияның беҙгә тиклем килеп етмәгән Милет ҡалаһында эшләгән фәнни-философик мәктәп вәкилдәрен (урыҫса — «Миле́тская школа», «миле́тцы») индерәләр.
Боронғо Греция нәфис әҙәбиәтендә поэзия менән бер ҡатарҙан проза ла булған. Телсе ғалимдәр уларҙы «миф», «риүәйәт», «әкиәт» һәм «комедия» жанрҙары тип һанай. Ә гректар үҙҙәре уларҙы бер нисек тә поэзияға индермәгән, сөнки, мәҫәлән, мифты — бөтөнләй ижад емеше түгел, ә дини тәғлимәт итеп ҡараған. Үҙ сиратында, риүәйәт — тарихи әҫәр, әкиәт — тормош-көнкүреш хәбәре, һәм комедия — поэзиянан ныҡ түбән торған әйбер булып һаналған. Бер үк ваҡытта ораторҙар һәм сәйәсмәндәр телмәре, һуңыраҡ фәнни яҙмалар нәфис әҙәбиәткә туранан-тура ҡағылмаған проза итеп ҡаралған. Шулай итеп, элекке донъяла (античный мир), Боронғо Римдә, аҙаҡтан Урта быуаттар Европаһында, юғары ижад һәм нәфис әҙәбиәт жанры булып танылған поэзия менән сағыштырғанда, проза гел икенсе планда йөрөгән, һәм уның тураһында бары тик «көнкүреш әҙәбиәте», ҡайһы саҡ «публицистик әҙәбиәт» тигән фекерҙәр йәшәп килгән.
Урта быуаттарҙың икенсе яртыһында хәл яйлап үҙгәрә башлай. Тәүҙә антик, һуңынан феодаль дәүләт ҡоролошо тарҡалыу менән, ул замандарҙа популяр булған поэма, трагедия һәм ода жанрҙары әкренләп иҫкерә төшә. Сауҙа буржуазияһының үҫеүе, уның мәҙәни һәм идея кимәле артыуы менән һәм ҙур ҡалалар мәҙәниәте нигеҙендә нәфис әҙәбиәттең прозаик жанрҙары күтәрелеш кисерә. Башта «повесть» һәм «новелла» тыуһа, улар артынан «роман» жанры барлыҡҡа килә. Ҡол биләү осоро һәм феодал дәүләттәр әҙәбиәтендә төп урынды алып торған поэтик жанрҙар, иҫкереүгә дусар булып, әҙәбиәт өлкәһенән бөтөнләй юғалмаһалар ҙа, тора бара үҙҙәренең баштағы әйҙәүсе асылдарын юғалта. Буржуаз, һуңынан капиталистик йәмғиәттә төп ролде үҙ өҫтөнә ала барыусы әҙәби ысулдар нығыраҡ прозаға тартыла. Был жанрҙағы нәфис әҙәбиәт поэзияның алдынғылығын ҡыҫырыҡлай башлай, тәүҙә уның менән бер тәңгәлгә күтәрелһә, капитализмдың сәскә атыуы ваҡытында уны һиҙелерлек артҡа һәм түбәнгә ҡалдыра. XIX быуатҡа яҙыусы — прозаиктар, новелла һәм роман авторҙары матур әҙәбиәттә һиҙелерлек ижадсыларға әйләнә. Улар поэзия тантана иткән замандарҙағы поэма һәм трагедия яҙыусылары кеүек үҙ әҫәрҙәрендә йәмғиәткә оло һәм киң күләмдәге типик дөйөмләштереүҙәр һәм һөҙөмтәләр тәҡдим итә.
Прозалағы әҙәби жанрҙар[үҙгәртергә | вики-тексты үҙгәртергә]
Әҙәбиәт теорияһында жанр төшөнсәһе әҫәрҙең йөкмәткеһен билдәләй. Икенсе төрлө әйткәндә, жанр — үҙенә бер төрлө сюжет һәм стилистик үҙенсәлек менән билдәләнгән әҫәрҙәр төрө. Бынан сығып, проза жанрҙарына түбәндәгеләр инә:
- Биография — ниндәйҙер шәхестең тормош юлын, хеҙмәт һәм башҡа төр эшмәкәрлеген һүрәтләгән яҙма. Кеше тормошоның тасуирламаһы — тарихи, әҙәби һәм фәнни проза жанры. Уға миҫал итеп Мәскәүҙең «Молодая гвардия» нәшриәтендә тиҫтә йылдар дәүерендә урыҫ телендә нәшер ителгән «Жизнь замечательных людей» серияһын килтерергә була.
- Манифест
- Новелла
- Очерк
- Парабола
- Повесть
- Притча
- Роман
- Хикәйә
- Эпопея
- Эссе
Әҙәбиәт[үҙгәртергә | вики-тексты үҙгәртергә]
- История всемирной литературы: В 9 томах / АН СССР; Ин-т мировой лит. им. А. М. Горького; Гл. редкол: Г. П. Бердников (гл. ред.), А. С. Бушмин, Ю. Б. Виппер (зам. гл. ред.), Д. С. Лихачев, Г. И. Ломидзе, Д. Ф. Марков, А. Д. Михайлов, С. В. Никольский, Б. Б. Пиотровский, Г. М. Фридлендер, М. Б. Храпченко, Е. П. Челышев. — М.: Наука, 1983—1994. (урыҫ.)
- Советский энциклопедический словарь: — М.: Советская энциклопедия, 1980. — 1600 с. с илл. (урыҫ.)
- Әхмәтйәнов К. Әҙәбиәт теорияһы. Дөйөм белешмәләр: — Өфө: Башҡортостан китап нәшриәте, 1985. — 342 бит.
- Ожегов С. И. Словарь русского языка. М., 1968. (урыҫ.)
- Русско-башкирский словарь: В 2 т. / Под редакцией З. Г. Ураксина. Уфа: Башкирская энциклопедия, 2005. Т. 2. П — Я. — 2005. — 680 с.


text:
«Ҙур химия-2015» халыҡ-ара форумында 800-ҙән ашыу делегат ҡатнашасаҡ
ӨФӨ, 2015 йыл, 30 ғинуар. /«Башинформ» мәғлүмәт агентлығы/.
«Ҙур химия» V халыҡ-ара форумында 800-ҙән ашыу делегат — Рәсәй һәм сит ил нефть-газ химияһы комплексы компаниялары, бизнес ассоциациялары һәм власть органдары етәкселәре, эксперт һәм фәнни берләшмә эшмәкәрҙәре, ШОС һәм БРИКС илдәре вәкилдәре ҡатнашасаҡ. «Ҙур химия» Өфөлә 21, 22 майҙа үтә.
БР Сауҙа-сәнәғәт палатаһының Күргәҙмә һәм презентация эшмәкәрлеге департаментынан хәбәр итеүҙәренсә, форум — «Башҡортостанда нефть химияһы аҙналығы» сараларының береһе, уға «Газ. Нефть. Технологиялар» халыҡ-ара күргәҙмәһе лә инә. Форум һәм күргәҙмә Башҡортостандың баш ҡалаһында Рәсәй рәйеслегендәге Шанхай хеҙмәттәшлек ойошмаһы һәм БРИКС берләшмәләре сиктәрендә уҙа.
— Форумдың Өфөлә — Рәсәйҙең нефть сығарыу һәм нефть эшкәртеү сәнәғәте үҙәгендә үткәрелеүе осраҡлы түгел, — тип билдәләне «Ҙур химия» V халыҡ-ара форумын әҙерләү һәм уҙғарыу буйынса ойоштороу комитеты рәйесе, Башҡортостан Хөкүмәте Премьер-министры урынбаҫары Дмитрий Шаронов. — Бөгөн Рәсәй алдында торған бурыстар төбәктәрҙә тулы цикллы нефть эшкәртеү предприятиеларын булдырыуҙы талап итә. Хәҙерге көндә сығарылған продукция номенклатураһы баҙар ихтыяжын ҡәнәғәтләндермәй. Беҙ сикле продукттарҙы сит илдән һатып алырға мәжбүрбеҙ, был табышты юғалтыуға һәм илдең нефть эшкәртеү тармағы үҫешен тотҡарлауға килтерә. Форум төбәк-ара кооперациялар, юғары технологияларҙы берлектә үҫтереү һәм Рәсәй нефть-газ химияһы тармағына оҙайлы сит ил инвестицияларын йәлеп итеү хаҡында фекер алышыуҙарға старт бирәсәк.
Форум сиктәрендә ҡатнашыусылар яңы иҡтисади һәм сәйәси шарттарҙа химия тармағы үҫеше стратегияһын, химия тармағында стратегик инвестиция проекттарын тикшереүҙе планлаштыра.
«Ҙур химия» йомғаҡтары буйынса ҡабул ителгән тәҡдимдәр Рәсәйҙең нефть-газ химияһы үҫеше стратегияһын формалаштырыуға, тармаҡтың инвестиция сәйәсәтен үҫтереүгә һәм яңы технологияларҙы индереүгә ярҙам итәсәк.


text:
«Байыҡ» еңеүселәре аталды
«Байыҡ» II Республика балалар башҡорт бейеүҙәре конкурсы еңеүселәре иҫәбенә 70 солист, дуэт һәм триола ҡатнашыусы, ун ансамбль һәм дүрт хореограф инде.
Был тиклем лауреаттар һанына ғәжәпләнерлек түгел: финалда 200-ҙән ашыу йәш бейеүсе ҡатнашты. Улар йәш категориялары буйынса бүленде: 3-тән 10 йәшкә һәм 10-дан 15 йәшкә тиклемге. Конкурс 16 номинация буйынса үткәрелде, улар араһында «Өмөт», «Йыл асышы», «Мөләйемлелек», «Тамашасы һөйөүе призы», «Ир-егеттәр бейеүе традицияларын һаҡлаған өсөн», «Сюжетлы бейеү», «Яңылыҡ» һәм башҡалар.
Гран-приға лайыҡ иң яҡшы ансамбль тип Ишембай районынан «Тәйрүк» танылды. Беренсе урынды Хәйбулла районының «Йондоҙсоҡ» коллективы яуланы, икенсене — «Ынйыҡай» (Сибай), өсөнсө урынды – «Малайҙар» (Ейәнсура районы).
Кесе йәштәгеләр төркөмөндә Учалы районынан Фидель Кәримов Гран-при яуланы. Беренсе урында – Белорет районынан Айгиз Мортазин һәм Сибайҙан Алина Афзалова менән Хәлил Үтәбаев составындағы дуэт. Икенсе урынды жюри Учалы районынан Наҙгөл Зәйнәшеваға бирҙе, өсөнсөнө – Сибайҙан Динар Баязитовҡа, Бөрйән районынан Айсар Нәбиуллинға һәм Йылайырҙан Ғәҙел Шаһиевҡа.
Өлкән йәштәгеләр төркөмөндә Гран-приға Йылайыр районынан Мөхәмәт Нәзиров эйә булды. Беренсе урынды Әбйәлил районынан Илдар Шакиров һәм Учалы районынан ижади трио: Яна Хөснөтдинова, Ләйлә Ситдиҡова һәм Карина Ғәйнетдинова яуланы. Икенсе урында – Дүртөйлө районынан Артур Рәхимйәнов, Әбйәлилдән Гүзәлиә Әхмәтйәнова, шулай уҡ Йылайырҙан трио: Алмас Такалов, Рәсим Сыңғыҙов һәм Филүс Ғәлиәскәров. Өсөнсө урынды Өфөнән Диана Айытҡолова, Йәрмәкәй районынан Руслан Мөхәмәтшин менән Эльвира Мөхәмәтйәнова составындағы дуэт һәм Бөрйән районынан трио: Диана Вәлитова, Дилбәр Хәкимова, Наилә Нурдәүләтова алды.
Коллективтар етәкселәре араһында Артур Мөхәмәтйәнов (Ишембайҙан «Тәйрүк») һәм Зөлфиә Ҡолбәйетова (Учалынан «Сулпылар») айырылып торҙо. Хореографтар араһында Йылайыр районынан Азамат Кәримов һәм Белореттан Рәйес Низаметдинов иң яҡшылар тип танылды.


text:
93 меңгә яҡын үҙ йөрөшлө машиналар һәм тағылмалар теркәлгән
Быйыл 1 ғинуарға ҡарата Башҡортостан Республикаһында 93 меңгә яҡын үҙйөрөшлө машиналар һәм тағылмалар теркәлгән. Шуның 40 процентҡа яҡыны — шәхси секторҙа, 31% — агросәнәғәт комплексында, 29% — төрлө предприятиеларҙа. Был турала БР Дәүләт техник күҙәтеүе коллегияһында ведомство начальнигы Ринат Ғәлимов хәбәр итте.
Техника хужалары дәүләт техосмотрына 76 мең берәмектән ашыу үҙйөрөшлө машиналар һәм тағылмаларын ҡуйҙы, был Дәүләт техник күҙәтеүе органдарында теркәлгән техниканың 82 процентын тәшкил итә.
Дәүләт техосмотры һөҙөмтәләренән күренеүенсә, 16 меңдән ашыу үҙйөрөшлө машиналар һәм тағылмалар финанс средстволары етешмәү һәм механизаторҙар булмау арҡаһында билдәләнгән срокка әҙерләнмәне. Туғыҙ меңдән ашыуының техник торошо кешеләрҙең ғүмере һәм сәләмәтлеге өсөн хәүефһеҙлек сараларына, тирә-яҡ мөхитте һаҡлау регламентына яуап бирмәне. Уларҙың хужаларына транспорт сараларын файҙаланыуға рөхсәт биреү кире ҡағылды.
Ринат Ғәлимовтың һүҙҙәренә ҡарағанда, былтыр теркәлгән һәм күҙәтеүгә алынған техниканың 72 проценттан ашыуы дәүләт техосмотры үтте һәм файҙаланыуға рөхсәт алды. 26 мең самаһы техника берәмеге тикшереү үтмәне.


text:
Константин Толкачев Федераль Йыйылыш ҡарамағындағы Закон сығарыусылар советы комиссияһын етәкләне
БР Дәүләт Йыйылышы – Ҡоролтай рәйесе Константин Толкачев Рәсәй Федерацияһының Федераль Йыйылышы ҡарамағындағы Закон сығарыусылар советының Милли именлекте һәм коррупцияға ҡаршы көрәште закондар менән тәьмин итеү мәсьәләләре буйынса комиссияһын етәкләне, тип хәбәр иттеләр респубика парламентының матбуғат хеҙмәтенән. Уның урынбаҫарҙары итеп Федерация Советының Оборона һәм хәүефһеҙлек буйынса комиссияһы рәйесе Виктор Озеров, шулай уҡ Дәүләт Думаһының Хәүефһеҙлек һәм коррупцияға ҡаршы көрәш буйынса комитеты рәйесе Ирина Яровая тәғәйенләнде.
Комиссия Закон сығарыусылар советы ҡарамағындағы консультатив орган булып тора. Уның төп бурыстары – милли именлекте һәм коррупцияға ҡаршы көрәште закондар менән тәьмин итеү мәсьәләләре буйынса тәҡдимдәр әҙерләү, шулай уҡ федераль закон сығарыусылар, Федераль Йыйылыш палаталары менән Рәсәй Федерацияһы субъекттарының закон сығарыу органдары араһында килешеп эш итеүҙе тәьмин итеү.
Закон сығарыусылар советы составына түбәндәгеләр инә: Федерация Советы рәйесе, Дәүләт Думаһы рәйесе, уларҙың урынбаҫарҙары, Рәсәй Федерацияһы субъекттарының ҡануниәт (вәкәләтле) дәүләт власы органдары рәйестәре.


text:
Башҡортостанда адреслы социаль ярҙам мәсьәләләре буйынса эш төркөмө ойошторола
— Әлеге ваҡытта социаль ярҙам сараларының суммаһы ҙур түгел, — тине «Ижтимағи электрон гәзит» редакцияһында үткән онлайн-конференцияла Башҡортостан Хөкүмәте Премьер-министры урынбаҫары Фидус Ямалетдинов, гәзит уҡыусыларҙың инвалид бала ҡарау буйынса пособиеға өҫтәмәләрҙе арттырыу тураһындағы һорауына яуап биреп. — Республика территорияһында ғәмәлдә булған закон буйынса, инвалид балаһы һәм уны тәрбиәләгән эшләмәгән ғаилә ағзаһы булған ғаиләләргә пенсияға 500 һумдан ашыу күләмдәге өҫтәмә түләнергә тейеш. Республика Президенты социаль хеҙмәттәрҙән яҡланмаған халыҡ ҡатламына ярҙам сараларының адреслылығын арттырырға ҡушты. Әлеге ваҡытта эш төркөмө ойошторола, унда Дәүләт Йыйылышы, Хөкүмәт, Башҡортостан Президенты Хакимиәте вәкилдәре инәсәк, унда социаль тәьмин итеүгә бәйле закондар ҡайтанан ҡараласаҡ. Айырыуса мохтаждарҙы билдәләп, уларға адреслы ярҙамды арттырырға тырышасаҡбыҙ.
Инвалид балаларҙы дарыуҙар менән тәьмин итеү мәсьәләһенә туҡталып, Премьер-министр урынбаҫары, беренсе кварталда граждандарҙың льготалы категориялары алдындағы бөтә йөкләмәләр ҙә үтәлде, ә инвалид балалар дарыуҙар менән киләсәктә лә өҙлөкһөҙ тәьмин ителәсәк, тип билдәләне.


text:
Башҡортостан Президенты XI ҡышҡы Паралимпия призерҙарын ҡотланы
Башҡортостан Президенты Рөстәм Хәмитов телефондан һөйләшкәндә Ирек Зариповты, Александр Давидовичты, Азат Ҡарасуринды, шулай уҡ Рәсәй биатлон йыйылмаһының өлкән тренеры Әмир Ғүмәровты Паралимпия уйындарында еңеүҙәре менән ҡотланы, ярыштарҙа һөҙөмтәле стартҡа рәхмәт әйтте һәм артабан да спорт ҡаҙаныштары һәм Паралимпияла уңыштар теләне.
Иҫегеҙгә төшөрәбеҙ, йәкшәмбе, 9 мартта Ирек Зарипов һәм Александр Давидович спортсылар араһында классик стилдә 15 километрға ярышта көмөш һәм бронза яуланылар. Алдараҡ, шәмбе, Паралимпияла 7,5 километрға биатлон спринтында Азат Ҡарасурин бронза призеры булды.
Республикаға ҡайтыу менән, Сочиҙа XI ҡышҡы Паралимпия уйындарында призлы урындар яулаусы, Башҡортостан атлеттарын аҡсалата бүләктәр көтә, тип хәбәр иттеләр төбәк башлығының матбуғат хеҙмәтенән.


text:
Уҡыу йорттары профактивы студенттарға ярҙам итергә өйрәнә
Өфөлә башланғыс һәм урта профессиональ белем биреү учреждениелары профсоюз хеҙмәткәрҙәре өсөн уҡытыу семинары үтте. БР Профсоюздар федерацияһы матбуғат үҙәгенән хәбәр итеүҙәренсә, был сарала республика уҡыу йорттарынан 80 профактив вәкиле ҡатнашты.
Семинарҙа ҡатнашыусылар өсөн стипендия менән тәьмин итеү һәм уҡыусыларға матди ярҙамдың башҡа формалары, студенттарға социаль ярҙам мәсьәләләре, студенттар профсоюз ойошмаларында ойоштороу эше буйынса лекциялар ойошторолдо. Шулай уҡ ижади лабораториялар эше ойошторолдо һәм “Лидерлыҡ теорияһы” интерактив лекцияһы үткәрелде.


text:
«Әсәлек һәм балалыҡ донъяһы» Өфөлә махсуслаштырылған күргәҙмәлә күрһәтеләсәк Фото: Андрей Старостин
«Әсәлек һәм балалыҡ донъяһы» Өфөлә махсуслаштырылған күргәҙмәлә күрһәтеләсәк
«Әсәлек һәм балалыҡ донъяһы» Өфөлә махсуслаштырылған күргәҙмәлә күрһәтеләсәк Фото: Андрей Старостин
ӨФӨ, 2014 йыл, 10 ноябрь. /«Башинформ» мәғлүмәт агентлығы, Эльмира Сабирова/.
12-15 ноябрҙә Өфөлә тәүге тапҡыр «Әсәлек һәм балалыҡ донъяһы» махсуслаштырылған күргәҙмә уҙасаҡ. Ойоштороусылар билдәләүенсә, был социаль проект ғаилә һәм балалыҡ мәнфәғәттәрендә балалар тауарҙары һәм хеҙмәттәре баҙарын үҫтереүгә йүнәлтелгән, ә эшлекле программаға конференциялар, лекциялар, түңәрәк өҫтәлдәр, оҫталыҡ кластары һәм консультациялар менән үҙенсәлекле коммуникация майҙансығы инә.
Миҫалға, килеүселәр гинекологтарҙан, неонатологтарҙан, педиатрҙарҙан һәм күкрәк һөтө имеҙеү буйынса белгестәрҙән бушлай кәңәш ала аласаҡ. Күргәҙмәлә ҡатын-ҡыҙҙар өсөн вакансиялар йәрминкәһе эшләйәсәк, унда декрет ялында булғанда яңы һөнәр үҙләштереү мөмкинлеген белеп буласаҡ.
Буласаҡ әсәйҙәргә сәхнәләге сығыштар һәм мода күрһәтеүҙәр менән ҡыҙыҡлы программа тәҡдим ителә, алдынғы медицина үҙәктәре, бала табыу йорттары, йөклө ҡатындар һәм яңы тыуған балалар өсөн тауарҙар етештереүсе вәкилдәр менән осрашыуҙар уҙасаҡ. Бәләкәй килеүселәр ҙә иғтибарһыҙ ҡалмаясаҡ: ойоштороусылар улар өсөн бәйләм бәйләү, вокал һәм ижади шөғөлдәр буйынса бушлай оҫталыҡ кластары үткәрәсәк. Бынан тыш, «Урман илселеге» бәйләнеш зоопаркы асыласаҡ.
Ата-әсәләрҙе шулай уҡ ҡыҙыҡлы һәм файҙалы мәғлүмәт көтә. Шәхси балалар баҡсаһы үҙ учреждениеларының презентацияһын тәҡдим итәсәк, бында социаль хеҙмәтләндереү, сәләмәт туҡланыу һәм балаларҙы тәрбиәләү, психологик консультациялау мәсьәләләре буйынса бушлай консультациялар алырға мөмкин буласаҡ.
13 ноябрҙә белгестәр өсөн «Сәләмәт ҡатын-ҡыҙ — сәләмәт йәмғиәт» конференцияһы ойоштороласаҡ.
Яңы йыл алдынан «Татлы яңы йыл байрамы» махсус проект тәҡдим ителәсәк.
Шулай уҡ һәр килеүсене бушлай фотосессия көтә. Экспозиция «ВДНХ-Экспо» күргәҙмә комплексында эшләйәсәк.


text:
Белорет районында яңы мәктәп асылдыФото: Ольга Колесникова
Белорет районында яңы мәктәп асылды
Белорет районында яңы мәктәп асылдыФото: Ольга Колесникова
Көн элгәре Белорет районының Үҙәнбаш ауылында яңы мәктәп асылды. Был шатлыҡлы ваҡиға менән ауыл халҡын Белорет районы хакимиәте башлығы Владислав Миронов, райондың мәғариф идаралығы начальнигы Марина Саранцева, «Геострой» яуаплылығы сикләнгән йәмғиәтенең генераль директоры Рөстәм Хажиев, Шығай ауыл советы башлығы Рәмил Шәрәфетдинов ҡотланы.
Мәктәптең 1971 йылда төҙөлгән элекке бинаһы өс йыл элек авария хәлендә тип танылған. Дәрестәр айырым бер бинала үткәрелгән. Унда ни бары алты бүлмә булған. Республика ярҙамы менән 2011 йылда 108 урынға иҫәпләнгән яңы мәктәп бинаһы төҙөлә башлаған. Был маҡсаттарға республика бюджетынан 125 миллион һум аҡса бүленгән. Эштәрҙе Өфөнөң «Геострой» яуаплылығы сикләнгән йәмғиәте» төҙөлөш ойошмаһы башҡарған.
Ауылда ябай мәктәп түгел, ә тотош социаль үҙәк үҙ ишектәрен асты. Ике ҡатлы бинала, мәктәптән тыш, 30 урынға иҫәпләнгән балалар баҡсаһы, фельдшер-акушерлыҡ пункты урынлашҡан. Яңы бина һәр йәһәттән заманса талаптарға яуап бирә.
2013 йылдың 1 сентябрендә Үҙәнбаш ауылы урта мәктәбенә 106 бала уҡырға барған. Уларҙың 12-һе – беренсе класс уҡыусылары. Балалар баҡсаһына 30 сабый йөрөйсәк.
Яңы уҡыу йылында Белорет районында 35 мәктәпкәсә белем биреү учреждениеһы, 44 дөйөм белем биреү мәктәбе һәм 5 өҫтәмә белем биреү учреждениеһы эшләйәсәк. Мәктәптәргә 11 меңдән ашыу бала уҡырға барған, уларҙың 1124-е – беренсе класс уҡыусылары.
Район хакимиәтенең мәғлүмәт-аналитика бүлегенән хәбәр итеүҙәренсә, быйыл Белорет халҡын йәнә ике мөһим ваҡиға көтә. Белоретта 220 урынға иҫәпләнгән яңы балалар баҡсаһы һәм реконструкциянан һуң 1-се урта мәктәп асыласаҡ. Мәктәптә ике яңы корпус – бассейн һәм башланғыс мәктәп буласаҡ. Төп корпуста тулыһынса яңыртыу эштәре башҡарылған. Ағымдағы йылдың октябрендә – мәктәптең төп корпусын һәм ашхананы, 2014 йылға – бассейнды һәм башланғыс мәктәп бинаһын файҙаланыуға тапшырыу планлаштырыла.


text:
Әхиәр Хәкимовтың премияһы уның ижадын пропагандалаусыларға тапшырылды
ӨФӨ, 2014 йыл, 17 сентябрь. /«Башинформ» мәғлүмәт агентлығы, Ләйлә Аралбаева/.
Дәүләкән районында Башҡортостандың халыҡ яҙыусыһы Әхиәр Хәкимовтың 85 йыллығына арналған тантаналар уҙҙы.
Төп сара район Мәҙәниәт һарайында үтте. Фойела яҙыусының йорт-музейы хеҙмәткәрҙәре юбилей күргәҙмәһен ойошторғайны. Байрамда Башҡортостандың халыҡ яҙыусыһы Ноғман Мусин, Башҡортостандың халыҡ шағиры Ҡәҙим Аралбаев, Шәйехзада Бабич исемендәге премия лауреаты Тамара Искәндәриә, шағирә Рәсимә Ураҡсина ҡатнашты. Яҙыусылар юбиляр тураһында яҡты хәтирәләр менән уртаҡлашты.
Тантана сиктәрендә, район хакимиәте булдырған, Әхиәр Хәкимов исемендәге премияны тапшырҙылар. Ул тәнҡит һәм тәржемә номинацияларында 2014 йылдан алып биш йылға бер тапҡыр бирелә. Абруйлы конкурс комиссияһы, тикшеренеү эшмәкәрлегенең әһәмиәтен иҫәпкә алып, беренсе премияны яҙыусының тол ҡалған ҡатынына тапшырырға ҡарар итте. Лидиә Хәкимова яҙыусының әҙәби мираҫын һаҡлап ҡалыуға һәм өйрәнеүгә ҙур өлөш индергән. Ҡыҙы менән бергә ул күп йылдар дауамында материалдарҙы йыйған, ҡараламаларҙы уҡыған, яҙыусының тәүге әҫәрҙәрен баҫтырыуға күп көс һалған һәм уның ижадына ҡарашты киңәйткән.
Премияның икенсе лауреаты – Гөлфирә Ғәскәрова, «Балҡантау» дубляж гәзитенең тәржемәсеһе. Ул күп йылдар буйына республика гәзиттәре һәм журналдары биттәрендә баҫылған башҡорт әҙәбиәте әҫәрҙәрен тәржемә итеү менән шөғөлләнә.
Байрам саралары Яңы Йәнбәк ауылында, яҙыусының исемен йөрөткән мәктәптә дауам итте. Уҡыусылар байрам ҡунаҡтарына яҙыусының әҫәрҙәре буйынса театрлаштырылған тамаша күрһәтте.
Әхиәр Хәкимовтың юбилейына арналған тантаналар Дәүләкән районында «Башҡортостандың мәҙәни баш ҡалаһы» марафоны программаһына инде, тип аңлаттылар район хакимиәтенең мәғлүмәт-аналитика бүлегендә.
Әхиәр Хәкимов (1929-2003) – яҙыусы, шағир, тәнҡитсе, әҙәбиәтте өйрәнеүсе, тәржемәсе, уҡытыусы, Максим Горький һәм Салауат Юлаев исемендәге Дәүләт премиялары лауреаты.


text:
Башҡортостан Президенты легендар кинооператор Мәхмүт Рафиковты 90 йәше менән ҡотланы
Башҡортостан Президенты Рөстәм Хәмитов, тормошо республикабыҙ менән тығыҙ бәйләнгән, билдәле кинорежиссер һәм кинооператор Мәхмүт Рафиковҡа 90 йәше тулыу уңайынан ҡотлау телеграммаһын ебәрҙе.
«Күркәм юбилейығыҙ – 90 йәшегеҙ тулыу уңайынан ысын күңелдән сыҡҡан минең иң йылы теләктәремде ҡабул итеп алығыҙ!
Кинодокументалистика корифейҙарының береһе, Һеҙ профессиональ өлкәлә күренекле кинооператор булараҡ лайыҡлы абруй һәм хөрмәт ҡаҙандығыҙ, тотош Ватан кино сәнғәте үҫешенә тос өлөш индерҙегеҙ. Йыш ҡына Һеҙҙең һаулығығыҙ ҡурҡыныс аҫтына ҡуйылып төшөрөлгән кадрҙар һуғыш йылдарынан һуңғы уникаль кинохроникаға ингән, киләсәк быуын өсөн совет космонавтикаһы, ракета һәм йәҙрә ҡоралдарын эшләү тарихынан һирәк факттарҙы һаҡлап ҡалырға ярҙам иттегеҙ. Һеҙҙең күрһәткән хеҙмәтегеҙ, «Рәсәй космонавтикаһы тарихына тос өлөш индергәне өсөн» юғары «Ника» кинопремияһы, «Рәсәй Федерацияһының атҡаҙанған сәнғәт эшмәкәре» почетлы исеме кеүек, күп профессиональ наградалар менән билдәләнгән», — тиелә республика Президенты ҡотлауында.
Республика башлығы юбилярға һәм уның яҡындарына «ныҡлы һаулыҡ, именлек, әүҙем оҙон ғүмер» теләне.


text:
Фото:
Рөстәм Хәмитов ҡатын-ҡыҙҙарҙы 8 Март байрамы менән ҡотланы
Фото:
Кисә Өфөнөң Ҡала мәҙәниәт һарайында Башҡортостан Президенты Рөстәм Хәмитов Халыҡ-ара ҡатын-ҡыҙҙар көнөнә арналған концертта сәләмләү һүҙе менән сығыш яһаны. Республика башлығы тантаналы сара барышында гүзәл заттарҙы 8 Март байрамы менән ҡотланы һәм «Ҡатын-ҡыҙ образдары» күргәҙмәһен ҡараны.
— Ҡәҙерле, һөйөклө ҡатын-ҡыҙҙарыбыҙ! – тип мөрәжәғәт итте Рөстәм Зәки улы Өфөнөң хеҙмәт коллективтары һәм ойошмалары вәкилдәренә. – Башҡортостан Республикаһының ир-егеттәре исеменән һеҙҙе ошо матур яҙғы байрам – Халыҡ-ара ҡатын-ҡыҙҙар көнө менән ҡотлайым. Иң ауыр эш гүзәл заттарҙың иңенә төшәлер ул. Ҡыҙғанысҡа ҡаршы, ир-аттарға эгоистик сифаттар хас. Тормошобоҙҙоң ауырлыҡтары ҡатын-ҡыҙҙар иңенә төшә. Әммә улар был йөккә бирешмәй, унан да бигерәк, үтә ауыр, ҡатмарлы хәлдәрҙән сығырға ярҙам итә.
Президент үткән һайлауҙарҙы миҫалға килтерҙе һәм участка, территориаль һайлау комиссияларында, нигеҙҙә, ҡатын-ҡыҙҙарҙың эшләүен билдәләне.
— Һайлаусылар менән эшләү – бик ауыр эш. Тиҙ ярҙам машинаһын 20 тапҡырҙан ашыу саҡыртырға тура килде. Әммә ҡатын-ҡыҙҙар был яуаплы эште лайыҡлы үтәп сыҡты. Бының өсөн һеҙгә рәхмәт! – тине республика башлығы.
— Илебеҙҙә хәл ителмәгән мәсьәләләр, бурыстар бихисап, — тип дауам итте республика Президенты. – Был, әлбиттә, беҙҙең тарафтан эшләп еткерелмәгән кәмселектәр. Ике-өс һәм унан да күберәк бала тәрбиәләгән әсәләргә ярҙам итер өсөн, сабыйҙарҙы балалар баҡсаларына урынлаштырыу мәсьәләһен тулыһынса хәл итер өсөн беҙ әлегә ул тиклем бай түгел. Һаулыҡ һаҡлау, мәғариф менән бәйле мәсьәләләрҙе лә тулыһынса хәл итмәнек әле.
Ярҙам итергә теләп тә, быны башҡара алмауым, һеҙгә кеүек үк, минең өсөн дә бик үкенесле. Ресурстар, аҡсалар етмәй. Был минең өсөн һәр саҡ ҡатмарлы мәсьәлә, әммә тормошобоҙ яйлап яҡшырһын өсөн, һеҙгә торлаҡ, һаулыҡ һаҡлау мәсьәләләрен хәл итергә ярҙам итер өсөн тырышабыҙ, әлбиттә. Был залда барлыҡ һөнәр вәкилдәренең булыуын беләм, бында табиптар, уҡытыусылар, фән, мәҙәниәт эшмәкәрҙәре, хеҙмәт коллективтары вәкилдәре бар. Һеҙҙең хеҙмәт коллективтарығыҙға сәләмемде, изге теләктәремде еткергем килә. Быны ысын күңелдән әйтәм, сөнки мин ысынында ла һеҙҙең барығыҙҙы ла яратам. Һеҙ беҙгә кәрәкһегеҙ. Һау-сәләмәт, бәхетле булығыҙ! Тағы ла бер тапҡыр етеп килгән байрам менән!
Шулай уҡ Өфө гүзәлдәренә баш ҡала мэры Ирек Ялалов та матур теләктәрен еткерҙе.


text:
11-12 июндә Өфөлә Октябрь проспекты һәм Ленин урамы ябыласаҡ
Рәсәй һәм Ҡала көндәрен билдәләү арҡаһында Өфөлә 11-12 июндә транспорт хәрәкәте үҙгәрәсәк. Баш ҡаланың ике төп магистралендә — Ленин урамы менән Октябрь проспектында ваҡытлыса сикләү индереләсәк.
Ленин урамы ике көнгә ябыла — Вәлиди урамынан алып Киров урамына тиклем 11 июндә иртәнге 8.00-дән 12 июндә 24.00-гә тиклем транспорт йөрөмәй. Бында ҡала халҡы һәм ҡунаҡтар өсөн йәйәүлеләр зонаһы ойошторола, тип хәбәр итә Өфө хакимиәтенең матбуғат хеҙмәте.
Октябрь проспектына килгәндә иһә, 11 июндә кисен Көньяҡ тыҡрығынан Төньяҡ тыҡрығына тиклем юл ябыласаҡ: 19.00-дән 22.00-гә тиклем бында байрам сараларының генераль репетицияһы ойоштороласаҡ. 12 июндә ошо уҡ ара 11.00-дән 13.00-гә тиклем тантаналар үткән ваҡытҡа ябыласаҡ. Йәнә 22.00 — 23.00 араһында Ленин майҙанында байрам салюты бирелгәндә транспорт хәрәкәте ябылыуы ихтимал.
Өфө хакимиәте автоһәүәҫкәрҙәрҙән маршруттарын алдан билдәләүҙәрен һорай.


text:
Бөтә Рәсәй һабантуйында Башҡортостан Президенты призына ат сабышы үтәсәк
29 июндә Пермь крайының Барда ҡасабаһында IV Бөтә Рәсәй ауыл һабантуйы үтә.
Байрам сиктәрендә Бөтә Рәсәй ауыл һабантуйы-2013, Пермь крайы губернаторы, Татарстан Республикаһы Президенты, Башҡортостан Республикаһы Президенты һәм Барда районы башлығы приздарына ат сабыштары үтәсәк.
Пермь крайының Ат спорты федерацияһынан хәбәр итеүҙәренсә, ярыштарҙа ҡатнашыуға заявкалар 15 июнгә тиклем ҡабул ителә. Башҡортостан һәм Татарстан һыбайлылары тәүгеләрҙән булып сарала ҡатнашырға теләк белдергән. Ҡатнашыусыларҙың тулы исемлеге 19 июндә билдәле буласаҡ.
— Ат сабышы, милли көрәш менән бер рәттән, һәр ваҡыт һабантуй байрамының төп сараһы булып торҙо. Быйыл шулай уҡ Бөтә Рәсәй арбалы ат ярыштары ла үтәсәк. Аттарҙан тиҙлек, шулай уҡ көс һәм сыҙамлыҡ талап иткән был бәйге бик ҡыҙыҡлы булыуға оҡшай. Һабантуйҙарҙа бындай ярыштар үткәреү артабан матур йолаға әүерелер, тип ышанам, — тине Пермь крайы Ат спорты федерацияһының башҡарма директоры Оксана Перетягина.


text:
11 февралдә Өфөлә яңы эш башлаған эшҡыуарҙар өсөн бушлай курстар башлана
11-22 февралдә Өфөнөң Халыҡ мәшғүллеге хеҙмәте Бәләкәй эшҡыуарлыҡты үҫтереү һәм уға ярҙам итеү фонды менән берлектә эшҡыуарлыҡ эшмәкәрлеге нигеҙҙәре буйынса бушлай курстар ойоштора.
«Башинформ» агентлығы алдан хәбәр итеүенсә, Өфөнөң Халыҡты эш менән тәьмин итеү үҙәгендә былтыр бындай курстарҙа 450 кешегә бизнес алып барыу буйынса консультацион хеҙмәттәр күрһәтелде.
— 2012 йылда эшҡыуарлыҡ эшмәкәрлеге нигеҙҙәре буйынса курстарға 220-нән ашыу кеше йөрөнө. Уларҙың 150-гә яҡыны – ҡатын-ҡыҙҙар, 80-е – 30 йәшкә тиклемге йәштәр. Курстарға йөрөгән кешеләрҙең 70-тән ашыуы — эшһеҙҙәр. Яҡынса 150 кеше эшҡыуарлыҡ эшмәкәрлегенә һәләттең булыу-булмауын билдәләү буйынса тестар үтте, — тип һөйләне Өфө ҡалаһы Халыҡ мәшғүллеге хеҙмәтенең бүлек начальнигы Ирина Турчина.
Бушлай курстарға баш ҡаланың Халыҡты эш менән тәьмин итеү үҙәгендә яҙылырға була.


text:
“Старт-ап” программаһы үҙен аҡланы
БР Хөкүмәте ултырышында Премьер-министр Раил Сарбаев «Старт ап» программаларын тормошҡа ашырыуға баһа бирҙе.
– Программа йүнәлештәренең береһе – «Старт ап» – буйынса ғына быйыл 1800 эш урыны булдырылды, – тине Раил Сарбаев. – Уларҙың һәр береһенең түләүле хеҙмәтен тәьмин итеп, беҙ тотош ғаләне тәьмин итәбеҙ.
Әгәр бөтә бәләкәй һәм урта бизнесҡа ярҙам итеү программаһы 1,8 миллиард һумды үҙләштереүгә иҫәпләнһә, бизнесты үҫтереүҙең башланғыс стадияһында эшҡыуарҙарға ярҙамға 116 миллион һум ҡаралған. Апрелдән алып үҙ эшен башлаусы 406 бизнесмен уртаса 286-шар мең аҡса алды.
Бизнесты башлауға маҡсатлы бүленгән аҡса алыусыларҙың дөйөм ағымында етештереү һәм эшкәртеү өлөшө – 33,9 процент, ауыл хужалығы предприятиелары – 31, хеҙмәтләндереүҙәр күрһәтеү 28,4 процент тәшкил итте – Программа тарафынан был өс йүнәлеш «старт ап» өсөн эшмәкәрлектең өҫтөнлөклө төрҙәре сифатында һайланды.


text:
Өфөлә балалар йорттары араһында мини-футбол буйынса иң яҡшы команда билдәләнде
Өфөнөң «Динамо» спорт комплексында «Башҡортостан Республикаһы милләттәре берлеге» Кубогына балалар йорттарында һәм социаль приюттарҙа тәрбиәләнеүселәр араһында мини-футбол буйынса чемпионат үтте. Ойоштороусылар булып Башҡортостандың Футбол һәм мини-футбол федерацияһы ярҙамында «Байтул Мал» фонды, Башҡортостан Республикаһы мосолмандары Диниә назаратының Йәштәр бүлеге сығыш яһаны.
«Байтул Мал» фондынан билдәләүенсә, чемпионат балалар йорттарында тәрбиәләнеүселәргә ярҙам итеү, милләт-ара татыулыҡты нығытыу, шулай уҡ йәштәр араһында спортты һәм сәләмәт тормошто популярлаштырыу маҡсатында ойошторолдо.
Ярыштарҙа Башҡортостандан ғына түгел, Силәбе өлкәһе ҡалаларынан да етем балалар ҡатнашты.
Чемпионат һөҙөмтәләре буйынса Өфөнөң 9-сы балалар йорто командаһы еңеүсе тип табылды. Башҡа балалар йорттарында тәрбиәләнеүселәргә лә приздар тапшырылды.


text:
Фото:
Виктор Антипин вафат булды
Фото:
30 ноябрҙә дәүләт именлеге хеҙмәтенең почетлы хеҙмәткәре, Башҡортостан Республикаһы Именлек Советының элекке секретары Антипин Виктор Николаевич 82-се йәшендә ҡапыл вафат булды.
Виктор Антипин 1929 йылдың 31 авгусында БАССР-ҙың Белорет ҡалаһында тыуған. Хеҙмәт эшмәкәрлеген 1943 йылда Өфө ҡалаһында 26-сы моторҙар эшләү заводында слесарь булып башлай. 1953 йылда Ленинград электротехник элемтә институтын тамамлағандан һуң Совет Армияһы сафында хеҙмәт итә. 1954 йылда Өфө элемтә аппаратураһы заводына эшкә инә. Унда мастерҙан алып цех начальнигына тиклем үҫә. СССР Дәүләт именлеге комитетының юғары курстарын тамамлағандан һуң 1958 йылдан 1991 йылға тиклем БАССР Дәүләт именлеге комитетының оперуполномоченныйынан алып рәйес урынбаҫарына тиклем хеҙмәт юлы үтә. Һуңынан 1991 – 1994 йылдарҙа Өфөнөң «Гидравлика» агрегат берекмәһендә именлек хеҙмәте начальнигы булып эшләй. 1994 – 1998 йылдарҙа Башҡортостан Республикаһының Именлек Советы секретары була.
Виктор Николаевич үҙ эшенә һәр ваҡыт юғары яуаплылыҡ менән ҡараны, үҙен оҫта ойоштороусы итеп күрһәтте. Хеҙмәттәштәре уны тырышлығы, компетентлығы һәм профессионализмы өсөн хөрмәт итте. Именлек Советы секретары вазифаһында ул хоҡуҡ һаҡлау структуралары эшмәкәрлеген камиллаштырыуға һәм көйләүгә, республикала йәмәғәт именлеген тәьмин итеүгә тос өлөш индерҙе. Һуңғы йылдарҙа ул Рәсәй Федераль именлек хеҙмәтенең БР буйынса идаралығының ветерандар советы рәйесе урынбаҫары булды.
Виктор Антипиндың уңышлы эшмәкәрлеге лайыҡлы танылыу тапты. Ул ике Ҡыҙыл Йондоҙ ордены, «Хәрби хеҙмәттәре өсөн», «1941-1945 йылдарҙағы Бөйөк Ватан һуғышында фиҙакәр хеҙмәте өсөн» миҙалдары, БАССР Юғары Советы Президиумының ике Почет грамотаһы, «Дәүләт именлеге хеҙмәтенең почетлы хеҙмәткәре» билдәһе менән бүләкләнгән.
Талантлы етәксе, патриот, баҫалҡы һәм һоҡланғыс кеше Антипин Виктор Николаевич хаҡында яҡты иҫтәлек беҙҙең йөрәктәрҙә мәңге һаҡланыр.
Некрологка Башҡортостан Президенты Рөстәм Хәмитов, БР Дәүләт Йыйылышы Рәйесе Константин Толкачев, БР Президенты Хакимиәте Етәксеһе Николай Курапов, Башҡортостан Республикаһы буйынса Баш федераль инспектор Петр Капишников, Башҡортостандың беренсе Президенты Мортаза Рәхимов һәм башҡалар ҡул ҡуйған.


text:
Таможня хеҙмәткәрҙәре Диниә назаратына китаптар тапшырҙы
Башҡортостан таможняһы БР мосолмандары Диниә назаратына ғәрәп һәм фарсы телдәрендә 50-гә яҡын китап бүләк итте.
БР мосолмандары Диниә назараты рәйесенең мәғариф мәсьәләләре буйынса урынбаҫары Руслан Сәйәхов хәбәр итеүенсә, бөтә был китапхана уны законһыҙ рәүештә алып сығырға маташыусы Тажикстан гражданынан конфискацияланған. Руслан Сәйәхов әйтеүенсә, Диниә назаратына тапшырылған китаптар араһында Ҡөрьәндең төрлө баҫмалары айырыуса мөһим, улар мөфтиәт хеҙмәткәрҙәрендә ҙур ҡыҙыҡһыныу тыуҙырған. Шулай уҡ төрлө мосолман брошюралары ла байтаҡ.


text:
Учалы районында фронтовиктарҙы хөрмәтләйҙәр
Учалы районы ветерандарына «1941-1945 йылғы Бөйөк Ватан һуғышында Еңеүгә 65 йыл» юбилей миҙалдары тапшырылды.
Наградаларҙы беренселәрҙән булып Амангилде, Ахун, Бөйҙө, Илсе, Кирәбе, Ҡунаҡбай, Миндәк, Наурыҙ, Сәфәр, Уральск, Учалы ауыл биләмәләре ветерандары алды. Учалы ҡалаһында 101 кеше юбилей миҙалы алды. Хәҙерге ваҡытта ҡалала һәм районда Бөйөк Ватан һуғышында ҡатнашыусы 170-тән ашыу кеше һәм ике меңдән ашыу тыл эшсәне йәшәй. Һаулығы ҡаҡшау сәбәпле тантаналарҙа ҡатнаша алмағандарға Бөйөк Еңеүҙең 65 йыллығы хөрмәтенә юбилей миҙалдарын өйҙәренә килтереп бирәсәктәр, тип хәбәр итә Учалы районы хакимиәтенең рәсми сайты.